open-index/open-wikipedia-markdown huggingface dataset:
富蘭克林·羅斯福

**羅斯福** ，名**富蘭克林**，母姓**德拉諾**氏，美利堅人也。西元一八八二年一月三十日，生於紐約海德公園。

年廿九，紐約州民舉羅氏入選參議院，充州議員。羅氏廣額隆準，無髭，皙頤有碧瞳。家富貲產，少任俠博覽，雄談辯。羅氏嘗因救火得痹病，體疾廢，腳跛終身。會隸民主黨，事總統威爾遜，累遷海軍助理部長。一九二八年十一月，進拜紐約州長。歷四年，國人推元首，羅氏與焉。厥後十餘年四入總統，華盛頓建國以來，獨羅氏而已。是時中外蕭條，積數年，羅氏除總統以國治日非，欲更張振興，共和及民主黨舊僚心頗齟齬，與相左。羅氏政尚剛明，決行變革，銳意用凱恩斯意理改法度，增訂官制，設聯邦救濟、公共事業署、又設證券交易委員會、田納西河谷管理局及存款保險公司等，酌議大理院法官改制，謀漸次擴充。請立農、工、商新法，剔市場弊竇，多所釐正。已而家貧無食者甚眾，羅氏悉飭賑之，又命詳勘國內各工，募民戶興修工程，資以糧餉，為營其生計。國人至是翕然望治，一時頌之，號曰「羅斯福新政」。

一九三九年九月，天下構釁。羅氏素深與英法相結納，厭德、義、日軸心國黷武，每思拒卻之。然海外交侵方亂，美利堅本土尚未罹戰釁，無所犯，國內守中立如故。時德勢益熾，法國既陷，英人愈危，請援助。羅氏慮孤立有礙大計，迺相機規畫租借事，欲援友邦，遂晤英首揆邱吉爾，羅氏知邱吉爾禦德意切，且財用日匱，與訂定憲章於大西洋，以濟軍械。越二年，歐洲各邦先後淪陷，惟英人賴海峽險阻保全，退處一隅。軸心國逼東歐，扼地中海，幾不可制也。六月，德人入寇蘇俄。十二月，日本遣海軍猝往擊珍珠港，美艦未遣撤者悉殲之。頃之，羅氏因動議國會，自是始參戰。美日開釁，日本尋師進南洋，破美軍於呂宋，奪據太平洋諸島嶼要隘，遙應德人。戰事棘，美政府屢會議軍機，合從英、蘇、中、法各國，並相約劃置戰區，特委艾森豪、麥克阿瑟、朱可夫、蒙巴頓、蔣中正等主其事，統籌東西戰區軍務。各國相持三年，羅氏迺次第跋涉卡薩布蘭卡、開羅、德黑蘭及雅爾塔間，大會同盟諸軍，調護將帥，分道夾擊軸心，與搏戰，使聯師部署相犄角。迨義大利披靡，來降，盟軍渡海登諾曼底岸，德國四境既合圍，事幾定，羅氏復與諸盟國籌辦聯合國事宜。

一九四五年四月，美、英、蘇盟軍大集，德日窮蹙，將敗。十三日，羅氏遽疾作，是夜卒，年六十三。未幾，副總統杜魯門循憲法繼位。

## 據

分類:紐約州列傳
分類:美國總統世家
張之洞

縮圖|張文襄公真像

**張之洞**，字**孝達**，一字**香濤**，號**壺公**，晚號**抱冰**，直隸南皮人。父鍈，官貴州興義知府。之洞為晚清重臣，與曾國藩、李鴻章、左宗棠並稱。

同治二年，中一甲第三名進士，授翰林院編修。時與陳寶琛、張珮綸輩交善，品議國政，謇謇敢言，時號「清流」。光緒七年，授山西巡撫。涖晉期年，清察吏治，嚴懲貪酷，蠲免荒糧，晉政大治。

光緒十年，中法戰爭起，移署兩廣總督。之洞素不習軍旅，然力主抗法，起用老將馮子材，大捷於鎮南關。戰後，患軍實不充，乃創廣東水陸師學堂，設槍炮廠、礦務局，以圖自強。十五年，廷議築津通鐵路。之洞上疏爭之，力陳改築盧漢鐵路之利，朝廷從之。遂調任湖廣總督，督辦其事。在鄂十有八載，銳意洋務，創辦漢陽鐵廠、湖北槍炮廠，設織布、紡紗諸局，荊楚百業俱興，治績蔚然。

光緒二十六年，義和團亂起，八國聯軍入京，德宗與慈禧太后西狩。之洞會同劉坤一、李鴻章、袁世凱等，首倡東南互保，東南遂得晏然。亂平，之洞乃與坤一合疏《江楚會奏變法三折》，其二陳變通政治十二事，倡導新政，清廷嘉納之。

光緒三十三年，徵入京，授軍機大臣、體仁閣大學士。三十四年，德宗崩，宣統帝立，醇親王攝政，晉之洞太子太保。時袁世凱擁兵自重，攝政王欲誅之以除患。之洞以為主少國疑，不可輕戮大臣，力阻其事。攝政王乃從之，託疾罷世凱。旋以老疾，卒於京師，年七十三。朝廷優卹，贈太保，諡曰**文襄**。

## 學行
之洞持論，以中學為體，西學為用。戊戌間，著《勸學篇》以明其志。內篇言同心，倡「保國、保教、保種」。以為「保種必先保教，保教必先保國。種何以存？有智則存，智者教之謂也。教何以行？有力則行，力者兵之謂也。」其旨以孔孟綱常為立國之本，而以西國兵農工商之學為富強之具。時維新者流多騖民權，之洞憂其蕩軼綱常，故撰是書以正人心，期存國粹而圖自強。

## 政績
之洞治晉、廣、楚，皆有懋績。初撫山西，遇泰西教士李提摩太。提摩太遺以西書，又常與講求西學。之洞雖以科第起家，本不諳洋務，然既覽泰西政理，乃生經世致用之心，知時變之不可逆也。及鎮兩廣、湖廣，廣開學堂，遣派留學，練新兵，興實業。漢陽鐵廠之設，實開中國製造重器之先河。湖北自強學堂、兩湖書院等，皆培植新銳，致令楚材蔚起。

## 攷


分類:清列傳
劉坤一

**劉坤一**，字**峴莊**，湖南新寧人。廩生。咸豐五年，領團練從官軍克茶陵、郴州、桂陽、宜章，敘功以教諭即選。六年，駱秉章遣劉長佑率師援江西，坤一為長佑族叔而年少，師事之，從軍中自領一營。長佑既克萍鄉，令進戰蘆溪、宣風鎮，連破賊，逼袁州，招降賊目李能通。於是降者相繼，守城賊何益發夜啟西門，坤一先入，复袁州。累擢直隸州知州，賜花翎。 

七年，克臨江，擢知府。八年，長佑以病歸，坤一代將其軍。偕蕭啟江渡贛江規撫州，克崇仁。啟江在上頓渡為賊所困，往援，大破賊，遂復撫州，連克建昌，擢道員。九年，石達開犯湖南，坤一回援，解永州、新寧之圍，加鹽運使銜。賊竄廣西，從劉長佑追躡，复柳州。長佑擢撫廣西，令坤一駐柳州清餘匪，悉平之，加布政使銜。進攻潯州，十一年七月，拔其城，以按察使記名。石達開回趨川、楚，坤一扼之融縣，掩擊敗之，賊潰走入黔，授廣東按察使。 

同治元年，遷廣西布政使。劉長佑赴兩廣總督任，命坤一接統其軍，赴潯州進剿。貴縣匪首黃鼎鳳，在諸匪中最狡悍，屢議剿撫，不能下。二年，坤一破之於登龍橋，遂駐守之。鼎鳳老巢曰平天寨，倚山險樹重柵，守以巨砲，覃墟相距十餘裡，為犄角。坤一陽議撫，撤軍回貴縣，潛師夜襲覃墟，遂圍平天寨，复橫州，鼎鳳勢蹙。三年四月，擒鼎鳳及其黨誅之。潯州平，賜號碩勇巴圖魯。四年，剿平思恩、南寧土匪，复永淳，擢江西巡撫。令席寶田、黃少春會剿粵匪餘黨於閩邊，五年，聚殲於廣東嘉應州，加頭品頂戴。軍事既定，坤一治尚安靜，因整頓丁漕，不便於紳戶。十一年，左都御史胡家玉疏劾之，坤一奏家玉積欠漕糧，又屢貽書干預地方事。詔兩斥之，家玉獲譴，坤一亦坐先不上聞，部議降三級調用，加恩改革職留任，降三品頂戴。尋復之，命署兩江總督。 

光緒元年，擢兩廣總督。廣東號為富穰，庫儲實空，出入不能相抵。議者請加鹽釐及洋藥稅，坤一以加鹽釐則官引愈滯，但嚴緝私販，以暢銷路；又援成案，籌款收買餘鹽，發商交運，官民交便。藥釐抽收，各地輕重不同，改歸一律，無加稅之名，歲增鉅萬。吏治重在久任，令實缺各歸本任，不輕更調。禁賭以絕盜源，水陸緝捕各營，分定地段以專責成，盜發輒獲。 

二年，調授兩江總督。六年，俄羅斯以交還伊犁，藉端要挾。詔籌防務，坤一上疏，略謂：「東三省無久經戰陣之宿將勁旅，急宜綢繆。西北既戒嚴，東南不可復生波折。日本、琉球之事宜早結束，勿使與俄人合以謀我。英、德諸國與俄猜忌日深，應如何結為聲援，以伺俄人之後。凡此皆賴廟謨廣運，神而明之。」九年，法越構釁，邊事戒嚴。坤一疏：「請由廣東、廣西遴派明幹大員統勁旅出關，駐紮諒山等處，以助剿土匪為名，密與越南共籌防禦。並令越南招太原、宣光黑旗賊眾，免為法人誘用。雲南據險設​​奇，以資犄角。法人知我有備，其謀自沮。雲南方擬加重越南貨稅，決不可行。重稅能施之越人，不能施之法人。越人倘因此轉嗾法人入滇通商，得以依託假冒，如沿海奸商故智，不可不慮。越南如果與法別立新約，中國縱不能禁，亦應使其慎重；或即指示機宜，免致再誤。越南​​積弱，若不早為扶持，覆亡立待。滇、粵籓籬盡失，逼處堪虞。與其補救於後，曷若慎防於先。此不可不明目張膽以提挈者也。」疏入，多被採納。 

十二年，丁繼母憂。十六年，仍授兩江總督。十七年，命幫辦海軍事務。二十年，皇太后萬壽，賜雙眼花翎。日本犯遼東，九連城、鳳凰城、金州、旅順悉陷，北洋海陸軍皆失利。召坤一至京，命為欽差大臣，督關內外防剿諸軍。坤一謂兵未集，械未備，不能輕試，詔促之出關。時已遣使議和，坤一以兩宮意見未洽為憂，瀕行，語師傅翁同龢曰：「公調和之責，比餘軍事為重也。」二十一年春，前敵宋慶、吳大澂等复屢敗，新募諸軍實不能任戰，日本議和要挾彌甚，下坤一與直隸總督王文韶決和戰之策。坤一以身任軍事，仍主戰而不堅執。未幾和議成，回任。坤一素多病，臥治江南，事持大體。言者論其左右用事，詔誡其不可偏信，振刷精神，以任艱鉅。坤一屢疏陳情乞退，不許。 

二十五年，立溥俊為穆宗嗣子，朝野洶洶，謂將有廢立事，坤一致書大學士榮祿曰：「君臣之分久定，中外之口宜防。坤一所以報國在此，所以報公亦在此。」二十六年，值德宗萬壽，加太子太保。拳匪亂起，坤一偕李鴻章、張之洞創議，會東南疆吏與各國領事訂約，互為保護，人心始定。車駕西幸，議者或請遷都西安，坤一復偕各督撫力陳其不可，籥請回鑾。二十七年，偕張之洞會議請變法，以興學為首務，中法之應整頓變通者十二事，西法之應兼採並用者十一事，聯銜分三疏上之。詔下政務處議行，是為實行變法之始。洎回鑾，施恩疆吏，加太子太保。 

二十八年，卒，優詔賜卹。嘉其秉性公忠，才猷宏遠，保障東南，厥功尤著，追封一等男爵，贈太傅，賜金治喪，命江寧將軍致祭，特諡忠誠。祀賢良祠，原籍、立功省建專祠。賜其子能紀四品京堂，諸孫並予官。張之洞疏陳坤一居官廉靜寬厚，不求赫赫之名，而身際艱危，維持大局，毅然擔當，從不推諉，其忠定明決，能斷大事，有古名臣風，世以所言為允。
## 據
*《清史稿》卷四百一十三

分類:清列傳
二〇二六年

## 大事
以下月日，悉從西曆。
*一月三日，委內瑞拉受襲，美國總統興師討委，俘委總統馬杜羅。
* 三月廿四日巳刻，日軍少尉懷刃潛犯華使館，傔從執之。夜，付其警。無傷。

## 生
## 歿
以下月日，悉從西曆。
*一月十四日，棋聖聶衛平病逝，年七十有四。
*二月一日，許仕仁病逝，年七十有七。
*二月廿一日，西人西蒙斯氏，捐館舍，年七十有七矣。生前以幻設文名。曾著《海伯利安》一編，傳誦極廣。
*二月二十八日，伊朗元首阿里遇弒，年八十有七。子穆傑塔巴襲位。
* 三月二十四日，張雪峰歿。
貝利亞

**貝利亞** ，名**拉夫連季**，蘇維埃人。西元一八九九年三月廿九日，誕格魯吉亞。

## 生平
家世農，年十八隸蘇共，事契卡，授巴庫委員會秘書處代表，歷署理阿塞拜疆肅反委員會主席、格魯吉亞高加索委員兼第十一集團軍委員。貝利亞為人機巧，能伺長官指，格魯吉亞人嘗責其彈壓橫暴數事，上下皆為辯析，蘇共稱之，竟授紅旗勳。一九二六年十二月，擢格魯吉亞政治保衛局主席。貝利亞善矯揉，周旋中央，結權貴，因得聲聞，交譽其剛明忠勇。政治局委員奧爾忠尼啟則以貝利亞同鄉，亦奇其才，引入朝，力薦於斯大林。越數年，累遷格魯吉亞內務人民委員、國家政治保衛總局主席團委員，兼蘇共中央委員，改外高加索區委第一書記。一九三八年，內務人民委員葉若夫薦貝利亞曉刺緝，八月，以中央委員副之。九月，命兼國家安全總局長。是時，斯大林命葉氏數起大獄，貝利亞潛為助，廣任警憲特務為鷹犬，悉訪摘海內民戶隱私，逮治不諂當局者，拷掠嚴酷，繫獄率不得免，國人有過失輒誅夷，俱籍其家。

貝利亞性漁色，尤愛狎孌童女焉，聞民間有姬美，即陰遣左右收私第幸之。若索女不肯，遂按致其家人罪，下獄，論戍西伯利亞。時貝利亞倚葉若夫力而總憲，權益盛，浸嫉忌葉氏得上眷，日思詆之。先是，葉氏揣黨內外多弗敢咎己，焰愈熾，屢誣告諸元老、將吏及百姓等謀不軌，前後緝百萬人。百僚皆憾，葉氏由是為衆所讎怨，寵大衰，而貝利亞得進。斯大林左遷葉氏水運人民委員，旋免官，竟執縛監所槍決。是歲，以貝利亞代葉氏專治獄，十一月，除內務人民委員，尋候補政治局委員。貝利亞為斯大林所援引，盡攬刑獄事，大員莫洛托夫、米高揚、馬林科夫輩爭與其結，自是勢傾中外。貝利亞既用事，一意媚附斯大林，謹侍之。斯氏稍惡吏民忤己意，貝利亞必希旨多所構陷，羅織其入罪，或殺或貶，皆未嘗寬貸。斯大林方倚用貝氏，益親眤，乃授部長會議副主席，加國防委員會委員，予列寧勳。一九四五年七月，超拜蘇聯元帥。值蘇聯製造核子軍器，斯大林委任近習專督之，乃擇貝利亞入政治局，除委員，旋以國防特委會主席籌辦核武事宜。斯大林雄猜性狠刻，暮歲深居簡出，稀召見百僚，委員往候，由晨至夕亦未得入對。惟貝利亞、馬林科夫、赫魯曉夫等數人，每直入斯大林別宅與論事，歡飲達旦，盡興始還。會考察黨公職，貝利亞凡所譖毀，斯大林多從之，收捕苛急，謫辱異己日甚也。士民因愈敬畏貝利亞，賂遺肆行，見貝氏如斯大林尊禮。

貝利亞受斯大林蔭庇久，攬柄無厭，國內因排陷得禍者甚眾，國內稱貝利亞導斯大林嗜殺，至是多心銜貝氏為奸。一九五二年十月，充蘇共中央主席團委員，仍管國防常設委員會如故。明年，斯大林遽不豫，氣結仆地，左右懼不問。逾一日，事聞，諸委員入斯氏寢室，視疾。斯大林疾已大漸，貝利亞即伏至其榻前哽咽，佯為哀色，執斯氏手吻之。既卒，貝利亞始無戚容，啐而出，乃潛佈爪牙，戒嚴京師。貝利亞欲反先朝所為，復曉諭刑獄，昔株連流放及斬監候眾，皆謀赦宥之，貝氏冀以此沽名，籠絡民心。三月，主席團以馬林科夫為部長會議主席，赫魯曉夫為第一書記，起莫洛托夫用外交部長；貝利亞轉內務部長，擢部長會議第一副主席。赫魯曉夫思欲獨當國，惟慮貝利亞焰熾，故以溫言撫之，貝氏稍得安，遂不疑其害己。赫魯曉夫又陰與馬林科夫、莫洛托夫、元帥朱可夫等計，密圖貝利亞。六月，蘇共中央主席團開議，廿六日，貝利亞、赫魯曉夫及諸委員次第集克里姆林宮。已而入宮，貝利亞腹心皆未得從，方相晤，赫魯曉夫、莫洛托夫等猝交訐貝氏悖逆恣縱，面數其罪。貝利亞初不服，赫氏由文件中出貝利亞所犯不法狀，貝氏乃戰慄，亟欲走脫，赫氏等大呼閉門，馬林科夫尋令朱可夫引伏兵收捕貝氏。俄頃，縛貝利亞出，與貝氏黨並下盧比揚卡獄。七月，中央集議褫奪貝利亞官，命軍事法庭會鞫貝氏竊權、擅殺及謀叛諸狀。十二月，鞫貝案得實，廿三日，槍決貝利亞於獄。貝氏母、胞妹、妻子二十餘人悉遠竄西伯利亞，昭告中外。卅一日，命葬貝利亞於京師頓河僧院墓。

## 引據

分類:蘇聯世家
鈴木貫太郎

**鈴木貫太郎** ，日本人也。慶應三年十二月廿四日，生於大阪。

## 生平
貫太郎以兵學生投效海軍，事聯合艦隊，因與日清戰事受器重，擢魚雷艇長，從征遼東至威海衛。明治廿八年，授第四驅逐艦隊司令官。日俄開釁，轉第二艦隊驅逐隊司令，貫太郎督隊為前驅，與俄軍戰對馬海峽，殲俄戰列艦三、巡洋艦二，數有克捷，賞功三等金鵄勲。及還，調駐德國大使館武官。大正三年，充海軍次官，命善後西門子購艦事宜。十二年，加海軍大將銜。累授吳鎮守府司令官、聯合艦隊司令長官，積勳至海軍軍令部總長，進正三位。

會轉預備役，帝深嘉貫太郎忠勇，敕使賫大礼記念章賜之，甚見隆重。昭和四年，召入值宮內省，代珍田捨巳為侍從長，二月，兼樞密院顧問。十一年二月，陸軍遽變於東京，乃遣師分道收首揆、元老及諸重臣，欲皆擒戮之。廿六日夜，尉官安藤輝三縱叛軍趨至貫太郎宅第，入其門，交叱貫太郎奸邪惑主，猝以鎗彈擊之，負重創，僕地，眾始散。貫太郎妻嘗為帝保母，諳醫，俟叛軍出，亟診視救護；又遣蒼頭電致宮中，請送貫太郎密就醫療治，自夜至日旦，身稍瘳。亂平，詔優敘，封貫太郎男爵，遂乞休歸隱。

歷四年，再起，充樞密院副議長。十九年，擢樞密院議長。時天下釁啟越六年，德國求降，日本勢益窮蹙。二十年四月春，小磯內閣求退，帝乃相貫太郎，總理戰守策，會同大本營商辦軍務。七日，敕以阿南惟幾為陸軍大臣，米內光政為海軍大臣，東鄉茂德為外務大臣，餘眾俱錄其省事，貫太郎並充大政翼贊會總裁。是時美軍自沖繩北進鯨海復東趨，空襲東京廬舍，火夙夜不絕。八月，美軍先後擲原子彈轟擊廣島、長崎兩城，民居多毀，百姓生還者扶傷集醫館，號慟聲幾徹於市區。未幾，蘇俄亦乘隙與日本宣戰，藉以攻關東軍，遂南下入據滿洲。貫太郎素主和，惟慮陸軍諸將校抑沮，內揣知事不易，故徐圖之。美、蘇盟軍既薄國門，貫太郎益惶急，恐日本覆邦，乃請召羣臣集議問計。十四日，命廷臣集御前，帝親與議，貫太郎有罷兵意，因抗言陸海各軍久疲四方，乞遣使往議和。茂德、光政以下皆然之，而惟幾仍奏請堅壁清野，爭之，帝謂為吾國民計實不欲再戰，羣臣希上意不復言，主戰議遂寢。是夜，貫太郎徇御前指決行媾和，遂請帝下終戰之詔，貫太郎偕閣臣惟幾、茂德等咸署名。次日，灌以帝誦罷兵息民語唱片呈送宮禁，至且午，詔示中外。十七日，終戰事畢，與閣臣去位。十二月，復遷樞密院議長，明年稱疾，致仕。廿三年四月，貫太郎病作，十七日，卒於千葉野田，年八十，葬實相寺。卅五年八月，論和議功，追贈從一位。

## 考據

分類:明治列傳
分類:大正列傳
分類:昭和列傳
沈一貫

**沈一貫**，字**肩吾**、又字**不疑**、**子唯**，號**龍江**，又號**蛟門**。寧波鄞縣人也。一貫誕於明世宗嘉靖十年，穆宗隆慶二年進士，選庶吉士，授檢討，充日講官。初為張居正所抑，居正薨後，始遷左中允，中允，詹事府官也。歷任吏部左侍郎兼侍讀學士。萬曆二十二年，為南京禮部尚書。神宗降旨推舉內閣大臣，一貫由是為吏部所薦，以尚書兼東閣大學士入閣。日本國來貢，一貫以貢道取寧波一路，恐為民患，極諫，朝廷乃卻其貢。二十九年，遼東患女真，一貫舉李成梁再鎮遼東，成梁時年邁，不復有鬥爭之心，遂棄遼左六堡，從六萬四千餘戶邊民內徙，以致關外益虛。萬曆三十年，雜稅害民已深，礦稅尤重，民不堪其苛，及神宗不豫，一貫入覲，神宗曰：「礦稅事，朕因殿工未竣，權宜採取，今可與江南織造、江西陶器俱止勿行，所遣內監皆令還京。」此即降旨撤稅矣，一貫領旨出，大臣聞之皆相慶。翌日，神宗稍愈，乃悔前旨，遣宦官前後二十，至一貫處收繳。一貫不能拒，遂與之。礦稅終萬曆一朝不撤，民患仍舊。時在閣者三任，一貫、沈鯉、朱賡。一貫於鯉有隙，並銜鯉門生郭正域。適妖書變起，一貫令緹帥王之禎搜鯉、正域等家私三日，欲害之，竟無所得。卒獲一舉人替死而已。萬曆三十三年京察，東林黨溫純、楊時喬主其事，一貫為齊楚浙黨魁首，其徒錢夢皋為純等所劾，一貫怒，白於神宗，謂此京察不公。久之，所劾之人皆在原職。主事劉元珍、龐時雍、南京御史朱吾弼以京察向無特留者，極諫不可。一貫曰：「不廷杖劉元珍，公議不可息」元珍於是受杖。繼起劾一貫者，咸為其黨羽所害，或充邊，或除名。公論憤憤而久積，一貫漸不能處之，遂謝病不出。萬曆三十四年七月，給事中陳嘉訓、御史孫居相復連章劾一貫，一貫疏凡四上，求去職。神宗許之。又十年，卒於家，年八十四。賜太傅，諡文恭。初，一貫在朝，多無匡扶之舉，人望漸失。至暮年愈擅權，黨爭不絕，一貫之責實難旁貸。唯壬辰朝鮮之役，力主援朝，舉陳璘領水師練江南兵士；首好天主耶穌教之說，遠來西洋人利瑪竇、龍華民輩，一貫為傳教行優遇，皆其功也。

## 引據
王導

**王導**，字**茂弘**，光祿大夫覽之孫也，晉咸寧二年生於瑯琊。父裁，鎮軍司馬。

導少有風鑒，識量清遠。年十四，陳留高士張公見而奇之，曰︰「此兒容貌志氣，將相之器也。」初襲祖爵即丘子。司空劉寔尋引為東閤祭酒，遷祕書郎、太子舍人、尚書郎，並不行。後參東海王越軍事。

時晉元帝為琅邪王，與導素相親善。導知天下已亂，遂傾心推奉，契同友執。及徙鎮建康，吳人不附，居月餘，士庶莫有至者，導患之。會三月上巳，帝親觀褉，乘肩輿，具威儀，敦、導及諸名勝皆騎從。紀瞻、顧榮，皆江南之望，竊覘之，見其如此，乃相率拜於道左。由是吳會風靡，百姓歸心焉。

俄而洛京傾覆，中州士女避亂江左者十六七，導勸帝收其賢人君子，與之圖事。時荊揚晏安，戶口殷實，導為政務在清靜，每勸帝剋己勵節，匡主寧邦。於是尢見委仗，情好日隆，朝野傾心，號為仲父。晉國既建，以導為丞相軍諮祭酒。桓彝初過江，見朝廷微弱，憂懼不樂。往見導，還，曰︰「向見管夷吾，無復憂矣。」

于時軍旅不息，學校未修，導上書，以為宜經綸稽古，建明學業，以訓後生，帝甚納之。及帝登尊號，百官陪列，命導升御床共坐。導固辭。及劉隗用事，導漸見疏遠。王敦之反也，劉隗勸帝悉誅王氏，導詣臺待罪。帝以導忠節有素，特還朝服，召見之。及帝伐敦，假導節，都督諸軍。敦平，進封**始興郡公**。

明帝崩，與庾亮等同受遺詔，共輔成帝。導善於因事，雖無日用之益，而歲計有餘。初，帝幼沖，見導，每拜。又常與導書手詔，則云惶恐言，中書作詔，則曰敬問，於是以為定制。自後元正，導入，帝猶為之興焉。自漢魏以來，群臣不拜山陵。導以元帝睠同布衣，匪惟君臣而已，每一崇進，皆就拜，不勝哀戚。由是詔百官拜陵，自導始也。咸康五年，導薨，年六十三，諡「**文獻**」。導有六子，其名曰：悅、恬、洽、協、劭、薈。

導工書法，按《書斷》︰「王導行草兼妙，然疏柯迥擢寡葉危陰，雖賢有餘而才不足。元明二帝並工書，皆推難於茂弘。」按《宣和書譜》︰「導善作字，規模前人，初師鍾繇、衛瓘，力學不倦。至喪亂，狼狽攜鍾繇《宣示帖》，過江則拳拳之志可知也！子恬洽皆以書名，時人方為杜衛焉。今御府所藏草書二︰《省示帖》，《改朔帖》。」

## 據
*《晉書·王導傳》
儒勒·格雷維

**儒勒·格雷維** ，法蘭西人。西元一八〇七年八月十五日，誕蒙蘇沃德雷。一八四八年與推議員，以律師歷制憲議會代表。及拿破崙姪路易當國，格雷維慮其勢日隆，將僭號，乃奏陳共和肇興，宜進善類，請行國會政體，俾析元首柄歸責任內閣，弗能用，求去。一八六八年，復起，入選立法團議員。格雷維碩學有遠識，時目為長者，共和黨人多禮重之，援格雷維、梯也爾等主議事。會普法構釁，法兵潰，路易為普人所虜。事聞，巴黎沸騰，路易妻及其子俱西走英吉利，法人議繼體，決改共和。一八七一年，國民議會舉梯也爾為總統，二月，格雷維隸國民議會，擢議長。越五年，由國民議會轉眾議院議長。格雷維蒞院數年，重立憲而開言路，政無鉅細，皆委公議，共和黨人茹費理輩多感實惠。一八七九年，格雷維代麥克馬洪嗣總統，仍兼安道爾大公。格雷維既秉國，頻歲以帑藏拮據，力阻法德釁啟，始終其事，並主置責任內閣，元首擁虛名矣。一八八七年，格雷維因其婿坐鬻勳章，事微洩，言路異己者伺隙中傷。十二月，格雷維憂鬱遂引疾，辭歸。寓家四年，九月卒，年八十有四。

## 引據

分類:法蘭西第三共和國列傳
考槃餘事

《考槃餘事》四卷，明屠隆所著，論雅玩清賞之書也。全書分十有五牋，曰書、曰帖、曰畫、曰紙、曰墨、曰筆、曰琴、曰香、曰茶、曰盆玩、曰魚鶴、曰山齋、曰起居器服、曰文房器具、曰遊具，皆居處之清玩，文士之所尚也。書成於萬曆庚寅。

案英吉利國士柯律格嘗考是書，謂之或輯自高濂《遵生八箋》。然屠氏此書，無論當代，抑或後世，流傳頗廣，時人所重。文震亨之《長物志》，蓋亦有取於此焉。

分類:書籍
約瑟夫·維爾特

**約瑟夫·維爾特** ，德意志巴登人，印刷匠人子也。西元一八七九年九月六日，誕弗賴堡。維爾特隨家崇天主教，及壯，博學工經濟。帝國中，維爾特名隸中央黨，入選國會授議員。及共和肇造，因黨團薦偕議員馬克思、拉特瑙等召修《憲法》，充制憲會議專員。一九二一年五月，擢內閣總理。維爾特自陳年少，弗敢總百揆，迺固辭，不許。時國家未靖，協約各國索賠款甚亟，法比尤環伺，輒以交涉細故，恃兵相馳騁逼迫。維爾特陽允償費，而內示以債項過鉅，指言德人窮蹙，益不支，故財無所出。嗣與各國婉商繳款事宜，請稍緩，遣使數續議，竟不得應。會國聯分割德西里西亞畀波蘭，輿情洶洶，維爾特照會抗議，爭之數月。未果，遂乞休，總統溫語慰留，力疾視事。一九二二年六月，外長拉特瑙將蒞部，出威廉街，右翼以鎗射之，負重創，卒。遇害聞，柏林大恐，維爾特為之惋慟，尋請依共和國保衛法，責警察嚴緝逸兇，並及海內密圖復辟餘眾。是時當局與國會各分門戶，黨爭方熾，紀綱浸以不振。維爾特和藹平恕，持守無城府，所建白素歸本正直，為右翼嫉忌者傾擠，事多沮之，維爾特久亦氣懾。十一月，求去。後數年歷外交、財政、被佔領地、內政部長，仍充議員。納粹初，維爾特輒上書國會，斥納粹變亂民主，多所諷刺。希特勒、戈林等見維爾特不附己，心嗛之，逮治尚未發。一九三三年三月，維爾特星夜舉家乘車出避，亡命瑞士。已，維爾特又流轉海外美法諸國，所至結中央、社民黨同志，號召相討納粹，聯絡教廷，聲援國內謀再起。及納粹戰敗，始得還，寓弗賴堡。西德立，維爾特往還東、西德意志間，遙應昔僚屬故交，遊說執政，謀東西通好。一九五五年，以調護勳予蘇聯史達林和平獎。明年一月，遽疾作，三日卒，年七十有六。

## 引據

分類:德國列傳
嚴嵩

**嚴嵩**，字**惟中**，分宜人。長身戍削，疏眉目，大音聲。舉弘治十八年進士，改庶起士，授編修。移疾歸，讀書鈐山十年，為詩古文辭，頗著清譽。還朝，久之進侍講，署南京翰林院事。召為國子祭酒。嘉靖七年曆禮部右侍郎，奉明世宗命祭告顯陵，還言：「臣恭上寶冊及奉安神床，皆應時雨霽。又石產棗陽，群鸛集繞，碑入漢江，河流驟漲。請命輔臣撰文刻石，以紀天眷。」帝大悅，從之。遷吏部左侍郎，進南京禮部尚書，改吏部。

居南京五年，以賀萬壽節至京師。會廷議更修《宋史》，輔臣請留嵩以禮部尚書兼翰林學士董其事。及夏言入內閣，命嵩還掌部事。帝將祀獻皇帝明堂，以配上帝。已，又欲稱宗入太廟。嵩與群臣議沮之，帝不悅，著《明堂或問》示廷臣。嵩惶恐，盡改前說，條畫禮儀甚備。禮成，賜金幣。自是，益務為佞悅。帝上皇天上帝尊號、寶冊，尋加上高皇帝尊諡聖號以配，嵩乃奏慶雲見，請受群臣朝賀。又為《慶雲賦》《大禮告成頌》奏之，帝悅，命付史館。尋加太子太保，從幸承天，賞賜與輔臣埒。

嵩歸日驕。諸宗籓請恤乞封，挾取賄賂。子嚴世蕃又數關說諸曹。南北給事、御史交章論貪污大臣，皆首嵩。嵩每被論，亟歸誠於帝，事輒已。帝或以事諮嵩，所條對平無奇，帝必故稱賞，欲以諷止言者。嵩科第先夏言，而位下之。始倚言，事之謹，嘗置酒邀言，躬詣其第，言辭不見。嵩布席，展所具啟，跽讀。言謂嵩實下己，不疑也。帝以奉道嘗御香葉冠，因刻沈水香冠五，賜言等。言不奉詔，帝怒甚。嵩因召對冠之，籠以輕紗。帝見，益內親嵩。嵩遂傾言，斥之。言去，醮祀青詞，非嵩無當帝意者。

二十一年八月拜武英殿大學士，入直文淵閣，仍掌禮部事。時嵩年六十餘矣。精爽溢發，不異少壯。朝夕直西苑板房，未嘗一歸洗沐，帝益謂嵩勤。久之，請解部事，遂專直西苑。帝嘗賜嵩銀記，文曰「忠勤敏達。」尋加太子太傅。翟鑾資序在嵩上，帝待之不如嵩。嵩諷言官論之，鑾得罪去。吏部尚書許贊、禮部尚書張璧同入閣，皆不預聞票擬事，政事一歸嵩。贊嘗歎曰：「何奪我吏部，使我旁睨人。」嵩欲示厚同列，且塞言者意，因以顯夏言短，乃請凡有宣召，乞與成國公朱希忠、京山侯崔元及贊、璧偕入，如祖宗朝謇、夏、三楊故事，帝不聽，然心益喜嵩，累進吏部尚書、謹身殿大學士、少傅兼太子太師。

久之，帝微覺嵩橫。時贊老病罷，璧死，乃復用夏言，帝為加嵩少師以慰之。言至，復盛氣陵嵩，頗斥逐其黨，嵩不能救。子世蕃方官尚寶少卿，橫行公卿間。言欲發其罪，嵩父子大懼，長跪榻下泣謝，乃已。知陸炳與言惡，遂與比而傾言。世蕃遷太常少卿，嵩猶畏言，疏遣歸省墓。嵩尋加特進，再加華蓋殿大學士。窺言失帝眷，用河套事構言及曾銑，俱棄市。已而南京吏部尚書張治、國子祭酒李本以疏遠擢入閣，益不敢預可否。嵩既傾殺言，益偽恭謹。言嘗加上柱國，帝亦欲加嵩，嵩乃辭曰：「尊無二上，上非人臣所宜稱。國初雖設此官，左相國達，功臣第一，亦止為左柱國。乞陛下免臣此官，著為令典，以昭臣節。」帝大喜，允其辭，而以世蕃為太常卿。

嵩無他才略，惟一意媚上，竊權罔利。帝英察自信，果刑戮，頗護己短，嵩以故得因事激帝怒，戕害人以成其私。張經、李天寵、王忬之死，嵩皆有力焉。前後劾嵩、世蕃者，謝瑜、葉經、童漢臣、趙錦、王宗茂、何維柏、王曄、陳塏、厲汝進、沈練、徐學詩、楊繼盛、周鈇、吳時來、張翀、董傳策皆被譴。經、煉用他過置之死，繼盛附張經疏尾殺之。他所不悅，假遷除考察以斥者甚眾，皆未嘗有跡也。

俺答薄都城，慢書求貢。帝召嵩與李本及禮部尚書徐階入對西苑。嵩無所規畫，委之禮部。帝悉用階言，稍輕嵩。嵩復以間激帝怒，杖司業趙貞吉而謫之。兵部尚書丁汝夔受嵩指，不敢趣諸將戰。寇退，帝欲殺汝夔。嵩懼其引己，謂汝夔曰：「我在，毋慮也。」汝夔臨死始知為嵩紿。

大將軍仇鸞，始為曾銑所劾，倚嵩傾銑，遂約為父子。已而鸞挾寇得帝重，嵩猶兒子蓄之，浸相惡。嵩密疏毀鸞，帝不聽，而頗納鸞所陳嵩父子過，少疏之。嵩當入直，不召者數矣。嵩見徐階、李本入西內，即與俱入。至西華門，門者以非詔旨格之。嵩還第，父子對泣。時陸炳掌錦衣，與鸞爭寵，嵩乃結炳共圖鸞。會鸞病死，炳訐鸞陰事，帝追戮之。於是益信任嵩，遣所乘龍舟過海子召嵩，載直西內如故。世蕃尋遷工部左侍郎。倭寇江南，用趙文華督察軍情，大納賄賂以遣嵩，致寇亂益甚。及胡宗憲誘降汪直、徐海，文華乃言：「臣與宗憲策，臣師嵩所授也。」遂命嵩兼支尚書俸無謝，自是褒賜皆不謝。

帝嘗以嵩直廬隘，撤小殿材為營室，植花木其中，朝夕賜禦膳、法酒。嵩年八十，聽以肩輿入禁苑。帝自十八年葬章聖太后後，即不視朝，自二十年宮婢之變，即移居西苑萬壽宮，不入大內，大臣希得謁見，惟嵩獨承顧問，禦劄一日或數下，雖同列不獲聞，以故嵩得逞志。然帝雖甚親禮嵩，亦不盡信其言，間一取獨斷，或故示異同，欲以殺離其勢。嵩父子獨得帝窾要，欲有所救解，嵩必順帝意痛詆之，而婉曲解釋以中帝所不忍。即欲排陷者，必先稱其善，而以微言中之，或觸帝所恥與諱。以是移帝喜怒，往往不失。士大夫輻輳附嵩，時稱文選郎中萬寀、職方郎中方祥等為嵩文武管家。尚書吳鵬、歐陽必進、高燿、許論輩，皆惴惴事嵩。

嵩握權久，遍引私人居要地。帝亦浸厭之，而漸親徐階。會階所厚吳時來、張翀、董傳策各疏論嵩，嵩因密請究主使者，下詔獄，窮治無所引。帝乃不問，而慰留嵩，然心不能無動，階因得間傾嵩。吏部尚書缺，嵩力援歐陽必進為之，甫三月即斥去。趙文華忤旨獲譴，嵩亦不能救。有詔二王就婚邸第，嵩力請留內。帝不悅，嵩亦不能力持。嵩雖警敏，能先意揣帝指，然帝所下手詔，語多不可曉，惟世蕃一覽了然，答語無不中。及嵩妻歐陽氏死，世蕃當護喪歸，嵩請留侍京邸。帝許之，然自是不得入直所代嵩票擬，而日縱淫樂於家。嵩受詔多不能答，遣使持問世蕃。值其方耽女樂，不以時答。中使相繼促嵩，嵩不得已自為之，往往失旨。所進青詞，又多假手他人不能工，經此積失帝歡。會萬壽宮火，嵩請暫徙南城離宮。南城，英宗為太上皇時所居也，帝不悅。而徐階營萬壽營甚稱旨，帝益親階，顧問多不及嵩，即及嵩，祠祀而已。嵩懼，置酒要階，使家人羅拜，舉觴屬曰：「嵩旦夕且死，此曹惟公乳哺之。」階謝不敢。

未幾，帝入方士藍道行言，有意去嵩。御史鄒應龍避雨內侍家，知其事，抗疏極論嵩父子不法，曰：「臣言不實，乞斬臣首以謝嵩、世蕃。」帝降旨慰嵩，而以嵩溺愛世蕃，負眷倚，令致仕，馳驛歸，有司歲給米百石，下世蕃於理。嵩為世蕃請罪，且求解，帝不聽。法司奏論世蕃及其子錦衣鵠、鴻，客羅龍文，戍邊遠。詔從之，特宥鴻為民，使侍嵩，而錮其奴嚴年於獄，擢應龍通政司參議。時四十一年五月也。龍文官中書，交關為奸利，而年最黠惡，士大夫競稱萼山先生者也。

嵩既去，帝追念其贊玄功，意忽忽不樂，諭階欲遂傳位，退居西內，專祈長生。階極陳河，帝曰：「卿等不欲，必皆奉君命，同輔玄修乃可。嚴嵩既退，其子世蕃已伏法，敢更言者，並應龍俱斬。」嵩知帝念己，乃賂帝左右，發道行陰事，系刑部，俾引階。道行不承，坐論死，得釋。嵩初歸至南昌，值萬壽節，使道士藍田玉建醮鐵柱宮。田玉善召鶴，嵩因取其符籙，並己祈鶴文上之，帝優詔褒答。嵩因言：「臣年八十有四，惟一子世蕃及孫鵠皆遠戍，乞移便地就養，終臣餘年。」不許。其明年，南京御史林潤奏：「江洋巨盜多入逃軍羅龍文、嚴世蕃家。龍文居深山，乘軒衣蟒，有負險不臣之志。世蕃得罪後，與龍文日誹謗時政。其治第役眾四千，道路皆言兩人通倭，變且不測。」詔下潤逮捕，下法司論斬，皆伏誅，黜嵩及諸孫皆為民。嵩竊政二十年，溺信惡子，流毒天下，人咸指目為奸臣。其坐世蕃大逆，則徐階意也。又二年，嵩老病，寄食墓舍以死。

## 據
*張廷玉等著《明史/巻三百〇八》

分類:明列傳
虞允文

**虞允文**，字**彬甫**，隆州仁壽人，宋徽宗大觀四年生。

## 傳
六歲能誦九經，七歲能屬文。紹興二十三年進士，通判彭州，權知黎州、渠州。秦檜當國，蜀士多屏棄。檜死，趙達薦允文，除祕書丞，累遷禮部郎官。金主亮有南侵意。允文上疏言：「金必敗盟，願詔大臣豫思備禦。」

三十年十月，借工部尚書充賀正使，還，奏所見及亮語，申言淮、海之備。除中書舍人、直學士院。金主亮徙汴，造浮梁於淮上。自將，兵百萬，渡淮。臨采石，朝命允文犒師采石，遂督兵戰，大敗之。辛丑，金南征萬戶完顏福壽、高忠建、盧萬家奴、完顏謀衍等舉事。乙巳，謀衍等率諸軍北還，入東京，遂殺副留守高存福。是夜，諸將勸進留守曹國公雍。丙午，雍即皇帝位於宣政殿，是為世宗。乙未，金主亮為其下所弒。丙申，金世宗遣使議和。己亥，奏聞。召入對，宋高宗慰藉嘉歎，詔往兩淮措置。明年，充川陝宣諭使。

宋孝宗受禪，將召允文問陝西事，執政忌其來，以顯謨閣直學士知夔州，尋又命奏事。隆興元年入對，以敷文閣待制知太平州，尋除兵部尚書、湖北京西宣撫使，改制置使。時宋廷遣盧仲賢使金議和，湯思退欲棄唐、鄧，允文五上疏力爭。思退怒，允文乞致仕。詔以顯謨閣學士知平江府。思退竟決和議，割唐、鄧。

二年，金兵復至，孝宗悔不用允文言。陳俊卿亦薦允文堪大用，除端明殿學士、同簽書樞密院事。乾道元年，拜參知政事。會錢端禮受李宏玉帶，事連允文，為御史章服所論，罷政，奉祠西歸。三年，召至闕，除知樞密院事兼參知政事。即拜資政殿大學士、四川宣撫使，尋詔依舊知樞密院事。歸蜀月餘，召至闕，不數月復使蜀。

五年，拜右僕射、同中書門下平章事兼樞密使。七年，孝宗以僕射名不正，改為左、右丞相。八年，授允文特進、左丞相，允文力求去，授少保、武安軍節度使、四川宣撫使，進封雍國公。淳熙元年薨，年六十五。贈太傅，諡忠肅。

允文姿雄偉，長六尺四寸，慷慨磊落有大志，而言動有則度，人望而知為任重之器。早以文學致身台閣，晚際時艱，出入將相垂二十年，孜孜忠勤無二焉。嘗注《唐書》、《五代史》，藏於家。有詩文十捲，《經筵春秋講義》三卷，《奏議》二十二卷，《內外志》十五卷，行於世。允文子三人，虞公亮、虞公著、虞杭孫。孫八人，皆好修，唯虞剛簡最知名，嘉定中，召不至，終利路提點刑獄。

## 據
*〔元〕脫脫等著《宋史/巻三百八十三》

分類:宋列傳
雜家

**雜家**者，博採九流、兼會諸家之學也。其書以呂不韋《呂氏春秋》、劉安《淮南子》為宗，漢班固《藝文志》列為九流十家之一，曰：「雜家者流，蓋出於議官，兼儒墨，合名法，知國體之有此，見王治之無不貫，此其所長也。」「雜」非蕪雜之謂，乃「兼採」「會通」之義。雜家不主一師，不專一術，觀諸子而撮其要，綜群論而成一家，班固稱其「無不貫」。周季戰國，諸子爭鳴，學者各持一說。秦相呂不韋因集門客三千，「人人著所聞」，編成《呂氏春秋》，分〈十二紀〉〈八覽〉〈六論〉，自天地四時以至政治修身，無所不包，實開雜家之先河。漢初，淮南王劉安招致賓客，撰《淮南鴻烈》，承其規模而益以道家玄思，遂為西漢雜家之鉅製。雜家雖採道家語，不囿於道本；雖論南面之術，殊異於黃老。其旨趣在「兼綜」，而非「宗本」，此其分際。
## 著作
《呂氏春秋》二十六卷，託名「呂不韋撰」，分三大部，今尚存世。《淮南子》二十一卷，題「淮南王劉安撰」，高誘注，今亦存。漢志所錄已佚者：《尸子》二十篇、《由余》三篇、《呂氏春秋》之前身《神農》二十篇等，皆列雜家。《呂覽》《淮南》之體例，開後世類書、官修政書之先河；其「十二月紀」之制，徑啟《禮記‧月令》之述。魏晉以下，《金樓子》《劉子》《顏氏家訓》皆踵其雜述之風，可謂源遠流長。
## 評
*班固以為雜家長於知國體、通王治，然譏其蕩者為之，則漫羨而無所歸心。
*《四庫全書總目提要》：「雜之義廣，無所不包。」
## 據
*《漢書‧藝文志》  
*《四庫全書總目提要》

分類:雜家
陳慶之

**陳慶之**，字**子雲**，義興國山人。永明二年生，幼從梁武帝，為攻戰之才。

## 傳

大通二年，魏北海王元顥以魏亂南投，求立。傳説乃使慶之將七千騎護其北還，次年陷洛陽。此間自銍至洛，四十七戰，雖敵兵十倍而皆勝，取城三十二。時洛陽有童謠：「大將名師莫自牢，千軍萬馬避白袍。」

後爾朱榮來攻洛，因兵少無援東歸建康，拜右衛將軍，封**永興縣侯**。歸梁，出鎮淮緣，數平亂事。中大通間治豫，數拒北兵，又開田六千頃，充實倉廩。武帝常嘉之。

大同二年，魏復遣侯景將七萬兵寇楚州，刺史桓和歿。乃進淮上，貽慶之書使降。梁遣夏侯夔等援，抵，慶之已破景，得其輜重。乃進號仁威將軍。是歲豫州饑，慶之開倉賑濟。州民上表請樹碑頌德，武帝許之。

五年十月薨，年五十又六。贈散騎常侍、左衛將軍，鼓吹一部，諡曰「**武**」。敕義興郡發五百丁會喪。長子昭嗣。

梁書曰：慶之性祗慎，衣不紈綺，不好絲竹，射不穿劄，馬非所便，而善撫軍士，能得其死力。毛澤東嘗閱《南史》慶之傳，慕之甚，閱之再三，為之神往。

## 據
*李延壽著《南史/巻六十一》
*姚思廉著《梁書/巻三十二》

分類:南朝列傳
伊萬諾埃·博諾米

**伊萬諾埃·博諾米** ，義大利人。西元一八七三年十月十八日，生於曼圖亞。年卅六，博諾米舉眾議院議員，名隸社會黨。博諾米主改良，嘗數以時務利病語黨團，為同列所惡。義土開釁，義軍陷利比亞，博諾米上書當局頌之，社會黨人多銜其言稍諛，交章論咎，遂削除其籍。一九一二年，博諾米轉改革社會黨。歐戰作，首相奧蘭多薦入閣，授公共工程大臣。一九二〇年，遷戰爭大臣，會同首相尼蒂與南斯拉夫訂約拉帕洛。明年，自由黨喬利蒂薦之，充財政大臣。七月，命博諾米代喬氏入相，擢總理大臣。初，墨索里尼之徒崛起，乘機煽亂，其所部號法西斯，尤盛一時。義大利國家阽棘，政府議會仍日相攻訐，博諾米勢孤，力不能制。一九二二年，法西斯將起事，墨索里尼陰糾集軍隊懷異志者，檄各省發難。博諾米謀遣兵往剿，議久不決，恐多滋事端，且大軍徵調、輜重均無著，求去愷切。二月，以劾疏引咎，辭歸，杜門著述。是歲，墨索里尼率法西斯兵三萬人至羅馬，欲竊柄，而政府遷延坐視，竟不與戰。墨氏既得志，十月，入朝柄國。博諾米自家居二十餘載，憾墨氏恣悍，至是潛助不附權貴輩，愈務韜晦。及法西斯當局戰敗，美英盟軍艦隊集義大利西西里，旋提師北上，一九四四年拔羅馬。盟軍聞博諾米聲名，嘉其不阿法西斯，乃往說義國王，是年起博諾米官，復召為首相。當此時，義大利耆宿老臣，推奧蘭多、尼蒂、博諾米、加斯貝利等。博諾米有志節，持論清正，既組閣，政尚安靜，思以恢復憲治救時弊，由是聲望益稱，一九四五年六月，博諾米求退。後值鼎革，歷外交部長、制憲議會代表，加民主社會黨主席銜。一九四八年五月，改參議院議員，擢議長。越三年，博諾米遘病，四月二十日，卒於官，年七十七。

## 考據

分類:義大利列傳
李膺

* 漢臣李膺，宜閱**[[李膺元禮|李膺]]**。
* 南朝梁臣李膺，宜閱**[[李膺公胤|李膺]]**。
* 中國甘肅副省長李膺，宜閱**[[李膺 (一九四六年)|李膺]]**。
曹節

**獻穆曹皇后**諱**節**，魏武帝之中女也。漢獻帝建安十九年，拜爲貴人。二十年，立節爲皇后。

## 據
*後漢書
曹騰

**曹騰**字**季興**，魏武帝之祖父，沛國譙縣人。漢順帝時為中常侍，漢桓帝繼位，封費亭侯，遷大長秋。

## 據
*後漢書
曹節 (宦官)

**曹節**字**漢豐**，南陽新野人也。漢順帝時為小黃門，漢桓帝繼位，遷中常侍。漢靈帝初，封長安鄉侯，邑六百戶。

## 據
*後漢書
托馬斯·費爾法克斯

**費爾法克斯** ，名**托馬斯**，小字**湯姆**，英格蘭人。西元一六一二年一月十七日，誕北約克。父費迪南多，襲卡梅倫勳爵，參贊北境軍務。費氏為人紺睛隆準，黑鬚髮，倜儻尚志節，善談兵，少遊劍橋學。年未弱冠，投效英格蘭軍，因精習火器從征荷蘭，為時所重。還，費氏入選議會，隸下院。及國內變作，英王糾集貴族往攻議會軍，戰輒勝，議會軍督師曼徹斯特、埃塞克斯伯爵皆劾罷。費氏因薦募民間清教徒為兵，使之趨援於議會，目曰民團，費氏為其渠將，以議員克倫威爾副之，共伐英王。一六四四年，議會軍費氏、利文伯爵等合兵二萬餘人，師進北約克。七月，與王黨戰於馬斯頓荒原，議會軍稍卻，費氏令所部執長矛蔽伏於林，自引精騎馳入王營，刺殺數人，遽退走。王黨急追，伏發，費氏亦縱兵乘之，斬首四千級，敵患費氏驍勇，號黑湯姆。明年，議會改民團為「新模范軍」，擢費氏至總司令，偕克倫威爾分道出內斯比，擊王甥魯珀特所部。六月，費氏短兵陷陣，中矢負創，猶拔之，復戰不退，魯珀特敗績，費氏遂陷萊斯特城，擒王黨諸將以還，餘部竄伏。亂平，英王鞫獄，議會命費氏、克倫威爾、艾爾頓及諸議員充法官，付審判庭，訊治王謀叛狀。一六四九年初，鞫訖，論棄市。先是，克倫威爾請誅王，法官多主其議，而費氏亟抗疏諫，謂國王不可加重譴，力爭於庭，弗聽。王坐繫月餘，竟斬於市，費氏迺按劍曰：「臣民手刃主君，此大謬矣！吾實不忍聞。」遂解兵柄，求退。及克倫威爾自立護國公，獨柄政，宿將多怏怏不為用，費氏既休致，歸約克，家居優游數年。克氏卒而王子復辟，費氏復起用提督，遣英、蘇格蘭諸路兵討平克黨，擒其將蘭伯特並俘獲所部千餘騎，斬獲頗眾。一六六〇年，王子車駕由法蘭西泛海達英國，費氏入謁，貢良馬，隨王子扈蹕倫敦宮。未幾，以迎復功蔭卡梅倫勳爵，進上將，尋敕選議員，詔曰：「費爵反正，破逆護國，功在社稷。」賜賚有加。晚歲著書自娛，築館舍北約克郡，作用兵錄二卷。一六七一年十一月十二日，卒，年五十九，葬比爾布魯。

## 引據

分類:聯合斯圖亞特列傳
陳寧

**陳寧**，初名**亮**，茶陵人也。其生年不詳，元末為鎮江小吏，後事明太祖。

太祖時方用兵四方，寧以文辭見知，召置幕府，令草檄文，辭氣壯偉，太祖奇之，擢為行省掾。歷官樞密院都事、提刑按察司僉事、浙東按察使、中書參議。又嘗為廣德知府，值歲饑，請蠲租以全民命，太祖善其言。既而出為蘇州知府，政尚嚴急，征賦刻薄，有以烙鐵灼人皮者，民間痛之，號曰「**陳烙鐵**」。後遷浙江行省參政，未赴任，而胡惟庸薦為御史中丞，尋進右御史大夫，轉左御史大夫，兼國子監事。寧性峻而少恩。其子孟麟數以事諫，寧怒杖之，竟死。太祖聞之曰：「寧於其子如此，奚有於君父耶！」及胡惟庸謀反，寧以黨附坐誅，時洪武十三年也。
## 據
*《明史》卷三百八
分類:明列傳
漢李昭儀

**李氏**，漢後主昭儀也。

蜀漢亡，隨後主入洛陽。魏以漢宮人賜諸將之無妻者，昭儀曰：「我不能二三屈辱。」乃自殺。

## 考
* 《漢晉春秋》

分類:蜀漢列傳
達瑪穌一世

**達瑪穌一世** ，羅馬人，誕於西元三〇五年。父安東尼烏斯，聖洛倫索堂司鐸，母曰勞倫蒂亞，皆世居盧西塔尼亞，戴克里先時，徙羅馬。達瑪穌幼從其父傳習聖經，及長，得基督要義。君士坦丁初，舉執事，累授教堂司鐸，遷城外聖老楞佐聖殿。先是，基督教始自耶穌，其徒行教羅馬，傳至三百年，勢益重。及君士坦丁成帝業，削平東、西各境，帝思海內地廣而民悍，因欲假基督教以懷柔國人，遂敕諭於米蘭，崇尚基督。嗣後列帝御極初，優敘嘉護，國內勳戚大臣多為之膜拜，於是尊禮親敬者日眾。教會藉基督之說，乘時而起，自是教會聲望出卡庇托林諸神廟上，數十年間，延於全土。達瑪穌為司鐸，事教宗利伯略，君士坦提烏斯即位，利伯略嘗坐事謫韋里亞，達馬穌乃從教宗同往貶所，留侍左右。利伯略感其厚，故眷倚不可與闕下教士同語，還羅馬，甚器之。三六六年九月，利伯略薨，教士菲利克斯及其徒奉達馬穌嗣，是為卅七代，襲掌基督教會，加號「達馬穌一世」。達馬穌用事久，為人任智數，操教士如弈棋，異論者執事烏西濟諾之輩，嗾親隨盡皆屠戮，流烏西濟諾至高盧，眾愈憚服。且務為變更，與帝商請整頓教務，召主教百餘人集議君士坦丁堡，以率整飭教法，輯修經典。羅馬教宗權積盛，班次列帝國各宗主教之上，帝妃貴族，多因皈依而供奉捐納，教會每講道，達馬穌輒專席主其事。狄奧多西間，帝習基督教尤謹，三八〇年迺敕立基督教為國教，獨尊其術，使總其意理施行中外。帝國以是教翕然宗之，臣民沐耶穌洗禮，咸受其學，教宗至此浸收四方人望也。三八四年十二月十一日，薨於羅馬，年七十九，教會追贈聖人。

## 考據

分類:教宗本紀
常綠

所謂**常綠**之植物者，其葉全年繫於枝而不落也。反者，落葉之植物也，秋來而葉落盡也。

常綠之木，有松、柏、杉、橡等。熱帶雨林之樹木皆常綠也。
五百電聯車

縮圖|外貌
 
**五百電聯車**，臺鐵電聯車也，臺鐵再款通勤電聯車，駛全台電化區間。乃臺鐵首款採GTO-VVVF之列車。

## 概要
臺鐵雖有四百電聯車營運，但其不足汰除於西路駛久之普通車，臺鐵決購通勤電車，汰全西路北、中、南三地之普通車。民八二，臺鐵通過「八一〇購車計畫」，向高麗大宇重工購三百四十四本型車，民八四國慶於臺中驛行啟用禮。
該車於民八四至八六間入線，駛各驛駐列車（臺鐵稱「區間車」）。本型車悉入線後，民八七終止西路普通車服務。

## 外貌
色銀面藍，車體乃不銹鋼造成 ，貌以三千柴聯車為底，臺鐵首不銹鋼電車，差較四百電聯車大。

## 編組
縮圖|300x300像素|非常用裝置位圖

::; 圖例：
::* VVVF：主控制裝置（牽引整流/變流器；VVVF 變頻器）
::* Rc：整流器
::* Mtr：主變壓器
::* VCB：真空斷路器
::* SIV：靜式變流器
::* CP：主風泵
::* 16x16像素：司車人位、車掌位
::* 20x20像素：茅廁
::* 20x20像素：殘疾位

## 參
分類:臺灣列車
葉

草木之**葉**，生於維管之莖側，所以承暉日而資生也。其狀多扁平，形色萬殊。陰陽二面，色澤、膚蠟、孔隙多寡，各有所異。其色青蔥，以含綠質，能行光合之術，轉日光為滋養。亦有不司此職者，轉為他用，如蒜、蔥之鱗，仙人掌之刺，皆其變異也。

至於苔蘚，亦有類葉之物，雖能光合，然內無通脈，故謂之「假葉」。

## 形態

葉之所構，葉片、葉柄、托葉也。**葉片**扁平，乃行光合之處；**葉柄**繫葉於枝，長短各異；**托葉**生於柄底，常成對。葉之形、緣、毛、柄、托等，辨門類、分物種之竅門也。葉及冬而落盡者曰落葉，過冬而不落者曰常綠。禾本、繖形等，葉柄有鞘圍莖也。一葉有二片以上者謂複葉，有羽狀、掌狀、三出之類。

剖葉細觀之，見表皮、葉肉、葉脈也。**表皮**為葉之外層，有氣孔以通氣，外覆蠟以隔水。**葉肉**有葉綠體，乃行光合處。**葉脈**乃維管也，運水與養往來。葉脈之排佈，有平行與網狀二種。

葉之莖上排佈，有互生、對生、輪生等。互生者一節一葉，葉葉交錯；對生者一節二葉，葉葉相對；輪生者一節多葉，狀如輪輻。

## 功能
葉之常也，在承日以光合，散水汽以調攝。然亦有奇用者：如仙人掌之刺，葉枯而成，所以禦旱敵；又如蒲桃之蔓鬚，亦葉所化，以助攀援。
村山富市

**村山富市**，大正十三年，生於大分縣大分市。社會民主黨人。初為大分市議會議員，歴大分縣議會議員，遂舉眾議院議員。平成五年，任日本社會黨委員長。翌六年，拜內閣總理大臣。令和七年卒於大分市病院。享壽一百有一。以老衰終。

分類:平成列傳
分類:大分縣列傳
鯤

**鯤者**，見於《莊子》之巨魚也。莊周云：「鯤之大，不知其幾千里也」。生在北冥；及其化鵬飛徙於南冥。然《齊諧》一書，徒為莊子所引，他典未嘗載之，或乃偽托之書也。

## 原本
《莊子》云：	
北冥有魚，其名為鯤。鯤之大，不知其幾千里也。化而為鳥，其名為鵬。鵬之背，不知其幾千里也；怒而飛，其翼若垂天之雲。是鳥也，海運則將徙於南冥。南冥者，天池也。齊諧者，志怪者也。諧之言曰：「鵬之徙於南冥也，水擊三千里，摶扶搖而上者九萬里，去以六月息者也。」野馬也，塵埃也，生物之以息相吹也。天之蒼蒼，其正色邪？其遠而無所至極邪？其視下也亦若是，則已矣。且夫水之積也不厚，則負大舟也無力。覆杯水於坳堂之上，則芥為之舟，置杯焉則膠，水淺而舟大也。風之積也不厚，則其負大翼也無力。故九萬里則風斯在下矣，而後乃今培風；背負青天而莫之夭閼者，而後乃今將圖南。蜩與學鳩笑之曰：「我決起而飛，槍1榆、枋，時則不至而控於地而已矣，奚以之九萬里而南為？」適莽蒼者三湌而反，腹猶果然；適百里者宿舂糧；適千里者三月聚糧。之二蟲又何知！小知不及大知，小年不及大年。奚以知其然也？朝菌不知晦朔，蟪蛄不知春秋，此小年也。楚之南有冥靈者，以五百歲為春，五百歲為秋；上古有大椿者，以八千歲為春，八千歲為秋。而彭祖乃今以久特聞，眾人匹之，不亦悲乎！

## 引據
*《莊子·逍遙遊》
分類:中華古譚之生物
齊諧

《**齊諧**》者，古之志怪書也，見引於莊周之《莊子》。經典未見，乃可偽引據。語鯤而鵬之奇文。

## 文
《莊子》云：	
齊諧者，志怪者也。諧之言曰：「鵬之徙於南冥也，水擊三千里，摶扶搖而上者九萬里，去以六月息者也。」

## 引據
*《莊子·逍遙遊》
天書

縮圖|天書一頁，諸偽字也。
《**天書**》者，徐冰所作，有四千偽字，凡四卷。一九八七年，徐冰用宋明式印造之。其本題，《析世鍳－世紀末卷》也；然其字雖似漢文而不能讀，故世人俗稱「天書」，徐冰亦從之。
## 字
《天書》之字者，皆徐冰所臆造。然其形合於《康熙字典》之部首筆畫。故初讀，編排嚴整，若真字然。頁者，以「正」劃為之數。雖徐冰意造偽字，些字真，例如唐武宗「𡦺」偽字。
## 故
徐冰作此之故，眾說紛紜。或釋之為「揭倉頡所罪」，蓋倉頡造字而「天雨粟，鬼夜哭」，今徐冰造偽字，故云其「罪」。是作亦引發觀者思漢文形與義之離合，盡顯書寫系統之矛盾。
## 引據
*
齊武帝

**[[南齊|齊]]世祖武皇帝**諱**賾**，字**宣遠**，姓**蕭氏**，小字龍兒。高帝長子也，宋元嘉十七年六月生於建康之清溪宮。齊國建，爲齊公世子，改加侍中、南豫州刺史。高帝即位，進封皇太子。建元四年三月壬戌，高帝崩，太子即皇帝位，大赦。

永明十一年秋七月，崩於延昌殿，年五十三。九月丙寅，葬景安陵，廟號「世祖」，羣臣上謚曰「武帝」。

## 據
*〔梁〕蕭子願著《南齊書/巻三》
吳越武肅王

**[[吳越]]太祖武肅王**諱**鏐**，字**具美**，姓**錢氏**。杭州人也，唐大中六年二月生於臨安。初從杭州刺史董昌討黃巢。光啟二年，克劉漢宏於台州。乾寧二年，董昌僭號稱帝，鏐奉唐廷之名討平之。光化三年，唐昭宗命圖鏐形於凌煙閣以褒其義。天復二年，鏐將徐綰、許再思生變，幾危兩浙。鏐以金撫之，其眾乃罷。晉爵吳王。極官太師、中書令、本郡王，食邑二萬戶。唐亡，受梁封為吳越王。貞明四年，伐吳，大敗其兵，吳人畏之。後唐長興三年三月，王薨於杭州，時年八十。明宗賜謚曰**武肅**，群臣上廟號**太祖**。鏐第七子元瓘襲吳越國王。

王在杭經營經年，城垣比厚，市阜盈豐。杭州之固，其惟王之故也。宋時，立表忠觀於杭州，以嘉吳越諸王之忠焉。今爲錢王祠。

## 攷

*《歐陽修·新五代史巻六十七》
晉出帝

**[[後晉|晉]]出帝**諱**重貴**，姓**石氏**，高祖兄敬儒子也。

帝御極初，與契丹絕盟。開運間楊光遠引契丹南下，出帝自將禦之，契丹敗走。契丹主德光尋大舉侵晉，執帝以歸，封為負義侯，後晉亡。出帝在位三年，北狩契丹，遼景宗保寧六年（宋太祖開寶七年）崩於建州，年六十。

## 據
*〔宋〕薛居正等著《舊五代史/巻八十一》
*〔宋〕歐陽修著《新五代史/巻九》
公孫龍

**公孫龍**，字**子秉**，戰國時名家之徒也。蓋其以正名為重，學以「白馬非馬」及「離堅白」之辯著稱。又主「不為指而謂之指」是兼名也之說。 生於周慎靚王時（約公元前三百二十年），卒於周孝王時（約公元前二百五十年）。

《公孫龍子》者，乃公孫龍所著之書也。書中篇目，含《白馬論》、《指物論》、《通變論》、《堅白論》、《名實論》等。

## 史
《莊子·秋水》中者，公孫龍語己生於魏牟，曰：「龍少學先生之道，長而明仁義之行，合同異，雜堅白，然不然，可不可，困百家之知，窮眾口之辯，吾自以為至達已。」 

又一日，公孫龍聞虞卿欲以信陵君存邯鄲之功為平原君請封，乃諫平原君。

昔時，孔穿欲為公孫龍弟子，然不能納「白馬非馬」之論。龍拒棄此辯，故孔穿未果而去。其言亦涉齊王與尹文之故事。 

## 莊子
公孫龍存在莊周之《秋水》與《天下》。莊子曰：「桓團、公孫龍辯者之徒，飾人之心，易人之意，能勝人之口，不能服人之心，辯者之囿也。惠施日以其知，與人之辯，特與天下之辯者為怪，此其柢也。」然而，莊子率嘲名家，語「井底之蛙」之故事。
## 引據

分類:周列傳
分類:名家
八段錦

**八段錦**，導引術也。肇端於宋，經世而傳，為健體之方。

法循經絡之理，欲以調和氣血，強固筋骨，凡八式。首式兩手托天，以理三焦之滯，通上下之氣；二式左右開弓，似射雕之態，舒胸脅之鬱結；三式單舉一手，調理脾胃，助運化之能；四式後顧五勞七傷，祛內損之疾；五式搖頭擺尾，瀉心火之熾，安神定志；六式兩手攀足，固腎腰之本，益精蓄銳；七式攢拳怒目，增氣力之虛，壯骨強肌；八式七顛消厄，祛百病之虞。或云習此法者，可強固臟腑，通利榮衛，然性毋險燥，初習須如春蠶食葉，務使吐納深長，行止和緩；久修則若秋水涵虛，方可契其道。

## 據
脾

**脾**者，五臟一也，古謂「倉廩之官」。位處中焦，左脅之下，膈膜之間，與胃相薄。形若刀鐮，色如縹紫，質柔而脆，覆以脂膜，內分白紅二髓。近世泰西醫經，云脾屬津絡之樞，關乎禦邪。

白髓者，津絡生元所會，司衛外之職，禦邪氣，應諸毒；紅髓者，血竅羅布，巨噬生元盈焉，主營瀘血，汰老羸之血球，蓄金精以復用。

其為用也，在轉水穀為氣血。《內經》云「脾主四肢」、「脾統血」，蓋言其運化之能，及攝血之權。若脾氣虛，則食穀不化，腹滿飧泄，四體懈惰；脾壅實，其腫亦成患，或發為瘧痢。

分類:官理
離堅白

**離堅白**者，一名**堅白論**，名家公孫龍之詭論也。

## 原本

「堅、白、石、三，可乎？」

曰：「不可。」

曰：「二可乎？」

曰：「可。」

曰：「何哉？」

曰：「無堅得白，其舉也二；無白得堅，其舉也二。」

曰：「得其所白，不可謂無白。得其所堅，不可謂無堅。而之石也，之於然也，非三也？」

曰：「視不得其所堅，而得其所白者，無堅也。拊不得其所白，而得其所堅。得其堅也，無白也。」

曰：「天下無白，不可以視石。天下無堅，不可以謂石。堅白石不相外，藏三，可乎？」

曰：「有自藏也，非藏而藏也。」

曰：「其白也，其堅也，而石必得以相盛盈，其自藏奈何？」

曰：「得其白，得其堅，見與不見離。不見離，一一不相盈，故離。離也者，藏也。」

曰：「石之白，石之堅，見與不見，二與三，若廣修而相盈也，其非舉乎。」

曰：「物白焉，不定其所白。物堅焉，不定其所堅。不定者兼，惡乎其石也？」

曰：「循石，非彼無石，非石無所取乎白。石不相離者固乎。然其無已。」

曰：「于石一也，堅白二也，而在于石。故有知焉；有不知焉；有見焉，有不見焉。故知與不知相與離，見與不見相與藏。藏故，孰謂之不離？」

曰：「目不能堅，手不能白。不可謂無堅，不可謂無白。其異任也，其無以代也。堅白域於石，惡乎離？」

曰：「堅未與石為堅，而物兼。未與物為兼，而堅必堅；其不堅石、物而堅。天下未有若堅而堅藏。」

「白固不能自白，惡能白石物乎？若白者必白，則不白物而白焉，黃黑與之然。」

「石其無有，惡取堅白石乎？故離也。離也者，因是。」

「力與知，果不若因是。且猶白以目、以火見，而火不見。則火與目不見而神見。神不見，而見離。」

「堅以手，而手以捶，是捶與手知而不知。而神與不知。神乎，是之謂離焉。」

「離也者天下，故獨而正。」


## 解
人有五覺，曰：目視、耳聽、鼻嗅、口嘗、身觸。 所觸所視，不同。觸石，覺堅。視石，視白：石所堅，不可知，視石堅藏。所觸者，從手至腦；所視者，從目至腦。故此離也。堅白石者，不可全覺。

「覺堅者，覺石也」實有二義：或謂「堅同於石」，或謂「堅寓於石」。然「視石者，不覺堅」，是故「堅藏」，是故「堅離於石」。右論之奧也。

## [[南華經|莊子]]之論
莊子以堅白論嘲名家，曰：

夫子問於老聃曰：「有人治道若相放，可不可，然不然。辯者有言曰：『離堅白若縣宇。』若是，則可謂聖人乎？」老聃曰：「是胥易技係，勞形怵心者也。執留之狗成思，猿狙之便自山林來。丘！予告若，而所不能聞與而所不能言。凡有首、有趾、無心、無耳者眾，有形者與無形無狀而皆存者盡無。其動，止也；其死，生也；其廢，起也。此又非其所以也。有治在人，忘乎物，忘乎天，其名為忘己。忘己之人，是之謂入於天。」


## 引據
心臟

**心臟**者，君五臟而出神明焉。形若懸蓮，居膻中之位，裹以心包，分四腔室：左為陽宅，右為陰舍，即為心房、心室。內壁滑潤，外裹心肌；復加以瓣膜八扇，司啟闔之節。

心主血脈之樞。其搏也，左室發脈，運血以溉五體；右室納流，受濁而注肺臟。其自律之能，肇於竇房結，生震盪於右房，傳訊於房室閾，復下達束絲，心肌應律而收舒。此不假於人意，而自成章序。

今泰西醫經云：心系之疾，多見冠脈淤澀、心絡壅塞、心氣衰頹。其兆可徵於脈象，可察於電圖。

## 據


分類:官理
分類:基礎之文
指物論

《**指物論**》者，名家公孫龍所著之文也。戰國時，公孫龍析「指」（謂）與「物」（實）之辯，以究名實之本。公孫龍旨之本也。 

## 原本

物莫非指，而指非指。

天下無指，物無可以謂物。非指者天下，而物可謂指乎？

指也者，天下之所無也；物也者，天下之所有也。以天下之所有，為天下之所無，未可。

天下無指，而物不可謂指也。不可謂指者，非指也？非指者，物莫非指也。

天下無指而物不可謂指者，非有非指也。非有非指者，物莫非指也。物莫非指者，而指非指也。

天下無指者，生于物之各有名，不為指也。不為指而謂之指，是兼不為指。以有不為指之無不為指，未可。

且指者天下之所兼。天下無指者，物不可謂無指也；不可謂無指者。非有非指也；非有非指者，物莫非指、指非非指也，指與物非指也。

使天下無物指，誰徑謂非指？天下無物，誰徑謂指？天下有指無物指，誰徑謂非指、徑謂無物非指？

且夫指固自為非指，奚待于物而乃與為指

## 解
指者，天下所無也。人需名解天下之所有。一見物者，需考物名。一見貓，考貓名。若見貓，必循貓之指。然貓之指，非貓之物也。指本為抽象，物本為具體，其性相悖。所以，人腦中者，張三所解之貓，與李四所解之貓，不同也。故指自為非指。

## 引據

分類:名家
復旦政治哲學評論

夫**《復旦政治哲學評論》**者，學輯也，復旦大學國際關係與公共事務學院所創。肇始於庚寅年，歲為一帙，上海人民出版社梓行。初輯既行於庚寅，迄乙巳年已十有八輯。每輯設專題以究其深，輔以餘欄而博其趣。初、二輯分論羅爾斯、桑德爾之學。癸巳年鄧正來歿，自甲午年第五輯始，洪濤繼職，而續新章。

## 據


分類:中華人民共和國藝文
分類:哲學書
夏崇宗

**夏崇宗李乾順**，夏惠宗之長子也，母曰昭簡文穆皇后梁氏，生三歲即位。金國天眷二年六月四日，乾順殂，年五十七。在位五十四年，改元天儀治平四年，天祐民安八年，永安三年，貞觀十三年，雍寧五年，元德九年，正德八年，大德五年。謚曰聖文皇帝，廟號崇宗，墓號顯陵。

## 據
*《金史》
*《宋史》
趙明帝

**趙明帝石勒**字世龍，上黨武鄉羯人也。太興二年，勒自稱趙王。咸和五年，勒僭號趙天王，行皇帝事。群臣固請勒宜即尊號，勒乃僭即皇帝位，大赦境內，改元曰建平，自襄國都臨漳。勒立其妻劉氏為皇后，又定世子弘為太子，署其子宏持節，封大單于。從子中山公石虎為太尉、守尚書令、中山王。咸和八年，崩，時年六十，在位十五年。夜瘞山谷，莫知其所，備文物虛葬，號高平陵。諡明皇帝，廟號高祖。

## 出典
*《晉書》
## 據
冉閔

**[[冉閔]]**，本姓石，名閔，字永曾，小字棘奴，魏郡內黃人也。父瞻，字弘武，本姓冉，名良，漢黎陽騎都督之後。石勒破陳午，獲瞻，時年十二，命石季龍子之，閔遂為虎養孫。

永和五年，石鑒即位，以閔為大將軍，總攬機要。鑒忌閔勇，嘗命其將李農及張舉等三千人圖閔於中臺，不克。

六年春正月，閔與李農謀廢鑒，幽之於御龍觀。閔、農矯詔，令曰：「內外六夷，敢稱兵器者斬。」 胡人或斬關、或逾城而出者，不可勝數。閔知胡之不為己用，乃班令內外趙人曰：「斬一胡首送鳳陽門者，文官進位三等，武職悉拜牙門。」於是，一日之中，斬首數萬。閔躬率趙人誅諸胡羯，無貴賤男女少長皆斬之，死者二十餘萬，屍諸城外，皆為野犬豺狼所食。

同月，閔殺鑒。司徒申鐘、司空郎闓等四十八人上尊號于閔。閔固讓李農，農以死固請。閔於是即天子位於南郊，大赦，改元曰永興，國號大魏，於是復姓冉氏。追尊祖隆為元皇帝，考瞻為烈祖高皇帝，尊母王氏為皇太后，立妻董氏為皇后，子智為皇太子。以李農為太宰、領太尉、錄尚書事，封齊王，農諸子皆封縣公。封其子胤、明、裕皆為王。

閔遣使者持節赦諸屯結，六夷據州郡擁兵者皆不從。石祗聞鑒死，僭稱尊號于襄國，諸胡皆應之。

閔遣使臨江，告東晉曰：「胡逆亂中原，今已誅之。若能共討者，可遣軍來也。」晉廷聞閔亂，議將救趙。時征北大將軍褚裒上疏，以為石閔、石祗，勍敵也，共相殘滅，乃中國之利。晉廷遂不答閔使。

閔既即位，忌農功高，未幾，遂誅農及其三子。並誅尚書令王謨、侍中王衍、中常侍嚴震、趙升等。

時東晉盧江太守袁真攻合肥，執魏南蠻校尉桑坦，遷其百姓而還。

## 據

## 攷
*《晉書·卷一百七·載記第七》
*《晉書·卷八·帝紀第八》
*《晉書·卷九十三·列傳第六十三》
狄仁傑

**狄仁傑**，字**懷英**，並州人，唐太宗貞觀四年生。

舉明經，高宗初累遷大理丞，斷久獄萬七千人，時稱平恕。充江南巡撫使。毀吳楚淫祠千七百所，為豫州刺史。救誤論死者二千餘人，所至民愛仰之。

仁傑年方幼，門人有被害者，縣吏就詰之，眾皆接對，唯仁傑堅坐讀書。吏責之，仁傑曰：「黃卷之中，聖賢備在，猶不能接對，何暇偶俗吏，而見責耶！」後以明經舉，授汴州判佐。時工部尚書閻立本為河南道黜陟使，仁傑為吏人誣告，立本見而謝曰：「仲尼云：『觀過知仁矣』足下可謂海曲之明珠，東南之遺寶。」薦授並州都督府法曹。其親在河陽別業，仁傑赴並州，登太行山，南望見白雲孤飛，謂左右曰：「吾親所居，在此雲下。」瞻望佇立久之，雲移乃行。仁傑孝友絕人，在並州，有同府法曹鄭崇質，母老且病，當充使絕域。仁傑謂曰：「太夫人有危疾，而 公遠使，豈可貽親萬裏之憂！」乃詣長史藺仁基，請代崇質而行。時仁基與司馬李孝廉不協，因謂曰：「吾等豈獨無愧耶？」由是相待如初。

儀鳳中，仁傑為大理丞，周歲斷滯獄一萬七千人，無冤訴者。時武衛大將軍權善才坐誤斫昭陵柏樹，仁傑奏罪當免職。高宗令即誅之，仁傑又奏罪不當死。帝作色曰：「善才斫陵上樹，是使我不孝，必須殺之。」左右矚仁傑令出，仁傑曰： 「臣聞逆龍鱗，忤人主，自古以為難，臣愚以為不然。居桀、紂時則難，堯、舜時則易。臣今幸逢堯、舜，不懼比千之誅。昔漢文時有盜高廟玉環，張釋之廷諍，罪 止棄市。魏文將徙其人，辛毗引裾而諫，亦見納用。且明主可以理奪，忠臣不可以威懼。今陛下不納臣言，瞑目之後，羞見釋之、辛毗於地下。陛下作法，懸之象魏，徒流死罪，俱有等差。豈有犯非極刑，即令賜死？法既無常，則萬姓何所措其手足？陛下必欲變法，請從今日為始。古人云：『假使盜長陵一抔土，陛下何以加之？』 今陛下以昭陵一株柏殺一將軍，千載之後，謂陛下為何主？此臣所以不敢奉製殺善才，陷陛下於不道。」帝意稍解，善才因而免死。居數日，授仁傑侍禦史。時司農卿韋機兼領將作、少府二司，高宗以恭陵玄宮狹小，不容送終之具，遣機續成其功。機於埏之左右為便房四所，又造宿羽、高山、上陽等宮，莫不壯麗。仁傑奏其太過，機竟坐免官。左司郎中王本立恃寵用事，朝廷懾懼，仁傑奏之，請付法寺，高宗特宥之。仁傑奏曰：「國家雖乏英才，豈少本立之類，陛下何惜罪人而虧王法？必欲曲赦本立，請棄臣於無人之境，為忠貞將來之誡。」本立竟得罪，由是朝廷肅然。

武后當國，仁傑屢貶屢起，神功初以鸞臺侍郎同平章事。居相位以舉賢為意。凡所薦進，若張柬之、桓彥范、敬暉、姚崇等，皆為中興名臣。有知人之明。武后欲立從子魏王武承嗣為儲。仁傑以姑侄母子之喻動之，武后感悟，迎廬陵王於房州，唐祚賴以匡復。久視元年卒，贈文昌右相，諡曰文惠。中宗時贈司空，睿宗立，追封梁國公。

## 據
*《舊唐書/巻八十九》
*《新唐書/巻一百一十五》
陶侃

**陶侃**字**士行**，鄱陽人也，生於吳永安二年。

## 生平
父丹，吳揚武將軍。侃早孤貧，為縣吏。鄱陽孝廉範逵嘗過侃，時倉卒無以待賓，其母乃截髮得雙髲，以易酒肴，樂飲極歡，雖僕從亦過所望。及逵去，侃追送百餘里。逵曰：「卿欲仕郡乎？」侃曰：「欲之，困於無津耳。」逵過廬江太守張夔，稱美之。夔召侃為督郵，領樅陽令。有能名，遷主簿。會州部從事之郡，欲有所按，侃閉門部勒諸吏，謂從事曰：「若鄙郡有違，自當明憲直繩，不宜相逼。若不以禮，吾能御之。」從事即退。夔妻有疾，將迎醫於數百里。時正寒雪，諸綱紀皆難之，侃獨曰：「資於事父以事君。小君，猶母也，安有父母之疾而不盡心乎！」乃請行。眾咸服其義。

長沙太守萬嗣過廬江，見侃，虛心敬悅，曰：「君終當有大名。」命其子與之結友而去。會劉弘為荊州刺史，將之官，辟侃為南蠻長史，遣先向襄陽討張昌，破之。弘既至，謂侃曰：「吾昔為羊公參軍，謂吾其後當居身處。今相觀察，必繼老夫矣。」後以軍功封東鄉侯，邑千戶。

右將軍陳敏反，寇揚州，弘以侃為江夏太守，加鷹揚將軍。侃備威儀，迎母官舍，鄕里榮之。敏遣其弟恢來寇武昌，侃出兵御之。隨郡內史扈瑰間侃於弘曰：「侃與敏有鄕里之舊，居大郡，統強兵，脫有異志，則荊州無東門矣。」弘曰：「侃之忠能，吾得之已久，豈有是乎！」侃潛聞之，遽遣子洪及兄子臻詣弘以自固。弘引為參軍，資而遣之。又加侃為督護，使與諸軍並力距恢。侃乃以運船為戰艦，或言不可，侃曰：「用官物討官賊，但須列上有本末耳。」於是擊恢，所向必破。侃戎政齊肅，凡有虜獲，皆分士卒，身無私焉。後以母憂去職。嘗有二客來吊，不哭而退，化為雙鶴，衝天而去，時人異之。

服闋，參東海王越軍事。江州刺史華軼表侃為揚武將軍，使屯夏口，又以臻為參軍。頃之，遷龍驤將軍、武昌太守。侃在州無事，輒朝運百甓於齋外，暮運於齋內。人問其故，答曰：「吾方致力中原，過爾優逸，恐不堪事。」其勵志勤力，皆此類也。

太興初，進號平南將軍，尋加都督交州軍事。及王敦舉兵，晉元帝詔侃以本官領江州刺史，尋轉都督、湘州刺史。敦得志，上侃復本職，加散騎常侍。時交州刺史王諒為梁碩所陷，侃遣將高寶進擊平之，以侃領交州刺史。錄前後功，封次子夏為都亭侯，進號征南大將軍、開府儀同三司。及王敦平，遷都督荊、雍、益、梁州諸軍事，領護南蠻校尉、征西大將軍、荊州刺史，餘如故。楚郢士女莫不相慶。

咸和九年，侃以老病疾篤，乞休而歸，交權予右司馬王愆期，登舟赴星沙，未至，病卒於舟。年七十五，諡**桓公**。

侃性聰敏，勤於吏職，恭而近禮，愛好人倫。終日斂膝危坐，閫外多事，千緒萬端，罔有遺漏。遠近書疏，莫不手答，筆翰如流，未嘗壅滯。引接疏遠，門無停客。常語人曰：「大禹聖者，乃惜寸陰，至於眾人，嘗惜分陰，豈可逸遊荒醉，生無益於時，死無聞於後，是自棄也。」

## 子孫
侃有子十七人，唯洪、瞻、夏、琦、旗、斌、稱、範、岱、茂見舊史，余者並不顯。有孫逸，安成太守。曾孫潛，字淵明，晉彭澤縣令。

## 引據
*〔唐〕房玄齡等作《晉書·巻六十六》
恩里科·德尼科拉

**恩里科·德尼科拉** ，義大利人。西元一八七七年十一月九日，誕於拿坡里。年十九，登腓特烈二世大學法學學士，充訟師，又名隸自由黨。一九〇九年，選眾議院議員。會喬利蒂、奧蘭多相率總百揆，以德尼科拉召入閣，累擢殖民、財政部副大臣。一九二〇年六月，奧蘭多去職，自由黨推德尼科拉補授眾議院議長，遂與焉。逾四年，法西斯墨索里尼獨當國，益橫，將改選。德尼科拉內憚墨氏權，且議員多響其門下，自揣以不可勝，求退，仍充眾議員。一九二九年，義王敕選德尼科拉為參議員，固讓之，不許，竟歸養拿坡里，復置訟師事務所，終法西斯治世無訾議。及墨索里尼戰敗，當局迺推進昔老臣，德尼科拉再起，赴京師籌議制憲諸事，為同列加斯貝利等所稱。一九四六年六月，義王遜位，國人付公論決行共和，制憲議會舉德尼科拉臨時元首。一九四八年初，除總統，是年德尼科拉謝病，乞休致。五月，議會擇自由黨人伊諾第代之。未幾，授德尼科拉終身參議員，歷議長、憲法法院院長。一九五六年，當局論德尼科拉贊襄功，予共和國功績章，加大十字騎士勳位。一九五九年十月，卒托雷德爾格雷科，年八十一。贈德尼科拉優恤，送其柩還拿坡里，葬波焦雷亞萊公墓。

## 引據

分類:義大利列傳
王允

**王允**字**子師**，太原祁人也。
## 少負大志
允世仕州郡為冠蓋。同郡郭林宗嘗見允而奇之，曰：「王生一日千里，王佐才也。」遂與定交。

年十九，為郡吏。時小黃門晉陽趙津貪橫放恣，為一縣巨患，允討捕殺之。而津兄弟諂事宦官，因緣譖訴，桓帝震怒，征太守劉瓚，遂下獄死。允送喪還平原，終畢三年，然後歸家。復還仕，郡人有路佛者，少無名行，而太守王球召以補吏，允犯顏固爭，球怒，收允欲殺之。刺史鄧盛聞而馳傳闢為別駕從事。

允由是知名，而路佛以之廢棄。

允少好大節，有志於立功，常習誦經傳，朝夕試馳射。三公並辟，以司徒高第為侍御史。中平元年，黃巾賊起，特選拜豫州刺史。辟荀爽、孔融等為從事，上除禁黨。討擊黃巾別帥，大破之，與左中郎將皇甫嵩、右中郎將朱儁等受降數十萬。於賊中得中常侍張讓賓客書疏，與黃巾交通，允具發其奸，以狀聞。靈帝責怒讓，讓叩頭陳謝，竟不能罪之。而讓懷協忿怨，以事中允。明年，遂傳下獄。

會赦，還復刺史。旬日閒，復以它罪被捕。司徒楊賜以允素高，不欲使更楚辱，乃遣客謝之曰：「君以張讓之事，故一月再征。凶慝難量，幸為深計。」又諸從事好氣決者，共流涕奉藥而進之。允厲聲曰：「吾為人臣，獲罪於君，當伏大辟以謝天下，豈有乳藥求死乎！」投杯而起，出就檻車。既至廷尉，左右皆促其事，朝臣莫不歎息。大將軍何進、太尉袁隗、司徒楊賜共上疏請之曰：「夫內視反聽，則忠臣竭誠；寬賢矜能，則義士厲節。是以孝文納馮唐之說，晉悼宥魏絳之罪，允以特選受命，誅逆撫順，曾未期月，州境澄清。方欲列其庸勳，請加爵賞，而以奉事不當，當肆大戮。責輕罰重，有虧觿望。臣等備位宰相，不敢寢默。誠以允宜蒙三槐之聽，以昭忠貞之心。」書奏，得以減死論。是冬大赦，而獨不在宥，三公鹹復為言。至明年，乃得解釋。是時宦者橫暴，睚眥觸死。允懼不免，乃變易名姓，轉側河內、陳留閒。
## 護國謀董
及帝崩，乃奔喪京師。時大將軍何進欲誅宦官，召允與謀事，請為從事中郎，轉河南尹。獻帝即位，拜太僕，再遷守尚書令。

初平元年，代楊彪為司徒，守尚書令如故。及董卓遷都關中，允悉收斂蘭台、石室圖書秘緯要者以從。既至長安，皆分別條上。又集漢朝舊事所當施用者，一皆奏之。經籍具存，允有力焉。時董卓尚留洛陽，朝政大小，悉委之於允。

允矯情屈意，每相承附，卓亦推心，不生乖疑，故得扶持王室於危亂之中，臣主內外，莫不倚恃焉。

允見卓禍毒方深，篡逆已兆，密與司隸校尉黃琬、尚書鄭公業等謀共誅之。乃上護羌校尉楊瓚行左將軍事，執金吾士孫瑞為南陽太守，並將兵出武關道，以討袁術為名，實欲分路征卓，而後拔天子還洛陽。卓疑而留之，允乃引內瑞為僕射，瓚為尚書。

二年，卓還長安，錄入關之功，封允為溫侯，食邑五千戶。固讓不受。士孫瑞說允曰：「夫執謙守約，存乎其時。公與董太師並位俱封，而獨崇高節，豈和光之道邪？」允納其言，乃受二千戶。

三年春，連雨六十餘日，允與士孫瑞、楊瓚登台請霽，復結前謀。瑞曰：「自歲末以來，太陽不照，霖雨積時，月犯執法，彗孛仍見，晝陰夜陽，霧氣交侵，此期應促盡，內發者勝。幾不可後，公其圖之。」允然其言，乃潛結卓將呂布，使為內應。會卓入賀，呂布因刺殺之。

允初議赦卓部曲，呂布亦數勸之。既而疑曰：「此輩無罪，從其主耳。今若名為惡逆而特赦之，適足使其自疑，非所以安之之道也。」呂布又欲以卓財物班賜公卿、將校，允又不從。而素輕布，以劍客遇之。布亦負其功勞，多自誇伐，既失意望，漸不相平。

允性剛稜疾惡，初懼董卓豺狼，故折節圖之。卓既殲滅，自謂無復患難，及在際會，每乏溫潤之色，杖正持重，不循權宜之計，是以腢下不甚附之。

董卓將校及在位者多涼州人，允議罷其軍。或說允曰：「涼州人素憚袁氏而畏關東。今若一旦解兵，則必人人自危。可以皇甫義真為將軍，就領其觿，因使留陝以安撫之，而徐與關東通謀，以觀其變。」允曰：「不然。關東舉義兵者，皆吾徒耳。今若距險屯陝，雖安涼州，而疑關東之心，甚不可也。」時百姓訛言，當悉誅涼州人，遂轉相恐動。其在關中者，皆擁兵自守。更相謂曰：「丁彥思、蔡伯喈但以董公親厚，並尚從坐。今既不赦我曹，而欲解兵，今日解兵，明日當復為魚肉矣。」卓部曲將李傕、郭汜等先將兵在關東，因不自安，遂合謀為亂，攻圍長安。城陷，呂布奔走。布駐馬青瑣門外，招允曰：「公可以去乎？」允曰：「若蒙社稷之靈，上安國家，吾之願也。如其不獲，則奉身以死之。朝廷幼少，恃我而已，臨難苟免，吾不忍也。努力謝關東諸公，勤以國家為念。」

## 身殞族誅
初，允以同郡宋翼為左馮翊，王宏為右扶風。是時三輔民庶熾盛，兵谷富實，李傕等欲即殺允，懼二郡為患，乃先征翼、宏。宏遣使謂翼曰：「郭汜、李傕以我二人在外，故未危王公。今日就征，明日俱族。計將安出？」翼曰：「雖禍福難量，然王命所不得避也。」宏曰：「義兵鼎沸，在於董卓，況其黨與乎！若舉兵共討君側惡人，山東必應之，此轉福為福之計也。」翼不從。宏不能獨立，遂俱就征，下廷尉。傕乃收允及翼、宏，並殺之。

允時年五十六。長子侍中蓋、次子景、定及宗族十餘人皆見誅害，唯兄子晨、陵得脫歸鄉里。天子感慟，百姓喪氣，莫敢收允屍者，唯故吏平陵令趙戩棄官營喪。

## 出典
*《後漢書》卷六十六
分類:漢列傳
赫伯特·胡佛

**胡佛** ，名**赫伯特**，美利堅人。父傑西，鐵匠，母曰赫爾達·明索恩，加拿大人，俱奉習貴格會。西元一八七四年八月十日，胡佛誕愛荷華。胡佛幼孤，隨母舅約翰徙俄勒岡，年廿一，肄業斯坦福大學，試地質學士，為倫敦墨林公司工程師。一八九七年，遣澳洲，時西澳冶金方興起，授胡佛經理，乃請引義大利人採礦，僱工皆應。逾二年，胡佛大婚，聘同窗古鹿為婦。是歲，因深習貨殖之學，徵胡佛入清國，駐天津，監督墨林商務，兼開灤煤礦顧問。庚子初，聯軍與清兵戰天津，以胡佛曉漢俗，遂用其議為嚮導。一九〇一年，擢墨林公司董事，偕其妻歸國，復遣澳洲督辦採礦諸事。一九〇八年，胡佛轉顧問，尋赴東西洋各國勘察礦藏，精修開採技藝。一九一二年，與妻譯《論礦冶》十二卷。會歐戰作，美政府以胡佛掌食品管理局事，戰後歷和會經濟顧問委員，隸救濟管理局。一九一九年，胡佛置戰爭文書館於斯坦福大學，捐美元五萬以訾經費。值歐洲歲饑，貧益甚，胡佛奏請藉國內貴格教友會力，輸歐洲罹戰災民糧秣，加賑安撫。又謂：「歐羅巴構釁四年，餓殍載道，民乞食，而籌賑之責，不論意理，即如援共產國家亦可並行不悖。」民間頗嘉之，號曰美利堅善類。及共和黨人哈定嗣總統，召胡佛入華府。一九二一年三月，超拜商務部長，參預機務。先是商務部舊為諸總統所裁抑，胡佛用事倡以結社法，整頓服務，力矯浮費，務變更以挽頹風，一新宣傳。迨柯立芝立，胡佛猶視事如故，前後蒞部七年，部權漸重，綜領實業，清望出各部上。一九二八年，將選總統，時胡佛效力共和黨多年，得黨人薦與焉。八月，胡佛疏辭部長，起用共和黨總統候補，海內譽胡佛者甚眾。十一月，胡佛獲選舉人票次四百四十四，果當選。至明年三月四日，遂與副總統柯蒂斯同入白宮，自是胡佛由商務部長累進為元首，是日集記者受賀。

## 妻子

胡佛年廿五，娶銀行商亨利女古鹿為妻，孕二子。

## 考據

分類:美國總統世家
分類:愛荷華州列傳
血

**血**者，營陰之粹也。蓋水穀之精微，運化於脾胃，上奉於心，化赤為血，經動脈、靜脈而末之孫絡，濡養四支百骸。

肝藏血，脾統血，心主血，五臟協和，血方調攝。若血虧則面色萎黃，血瘀則疼痛生瘡，此中醫之旨也；近世西人又論云：血分清浊，一曰血漿，二曰血球。血漿，液澄而黃者，血球依之，司水穀之輸布，津液之傳化，穢浊之代謝。血球復可析而為三：一曰赤球，形如圓盤而無核，以血紅素故顯赤，專司攜氧瀉濁；二曰白球，有核，品類頗繁，若顆粒球之屬，主禦外邪；三曰小板，其形微細，主司凝血之務。

稽諸華夏典章，血乃宗祧之系，故有「血親」、「血胤」之謂。
分類:生物
徐霞客

**徐弘祖**，字**振之**，南直隸江陰人。少好奇書，尤好圖經。世稱**霞客**，遂以號行。

生於明萬曆十五年。父有勉，母王氏，世為儒素。弘祖少頴異，過目成誦，然不喜帖括之學，獨好遊歷。年甫弱冠，便有壯遊四方之志，每觀輿圖，輒神馳八極。

萬曆三十五年，弘祖年二十有二，始出遊。其間蹈險履艱，屢瀕於死。初歷江、浙，繼涉皖、贛，終至湖廣、雲貴。凡三十餘年，足跡幾遍海內。所至必窮山川形勝，察水道源流，兼考風土。嘗陟黃山天都，探雁蕩龍湫，入滇南邃谷，雖虎狼當道不避也。行笈恒置筆札，晝之所歷，夜必錄之，積稿盈筪。

弘祖之行，亦多諟正舊輿圖之疏漏。其於西南山川，考辨尤精。如桂林諸洞石乳之成，剖析詳明，海內言石理者，蓋以此為濫觴。

崇禎十三年，遊雲南雞足山，足疾大作，不良於行。麗江土司木增感其志，遣人護歸。明年，還江陰，病篤，歿。年五十有五。

弘祖紀程述異，皆據實錄，不為藻飾。時錢謙益，萬曆進士，名重海內，嘗會弘祖於虞山，奇其人。謙益為之傳，又與毛晉書，稱其《遊記》曰：「此世間真文字、大文字、奇文字也。」所著《遊記》，稿多散佚，後為季夢良等輯錄，得六十萬言行世。乾隆中，纂修《四庫全書》，館臣上提要曰：「以耳目所親見聞較確。且黔滇荒遠，輿志多疎。此書於山川脈絡，剖晰詳明，尤為有資證據。」

## 引據

## 進學

分類:明列傳
米德哈特帕夏

**米德哈特帕夏** ，名**艾哈邁德·舍菲克**，鄂圖曼人。西元一八二二年十月十八日，生於京師。

## 早歲

米德哈特其家崇奉拜克塔什教，出保加利亞裔，父母皆魯塞人也，徙京師。米德哈特為大宰相書記處謁者，後數歲歷尼什、多瑙、巴格達太守。阿卜杜勒-阿齊茲末，米德哈特入朝，迺得用，加帕夏銜。一八七二年，擢大宰相，數月罷，左遷司法部大臣，米德哈特深憾之，由是鬱鬱怨望。

始，阿齊茲在位久，持權恣肆，內狎群小壞法，外溺於遊幸，人心日離。米德哈特計帝不可承大位，與戰爭大臣胡賽因帕夏等謀廢阿齊茲，召禁軍議更立，咸從之。一八七六年五月，遂立帝侄穆拉德嗣位，米德哈特輩以甲士奉迎，而阿齊茲降爲庶人，尋圈禁，錮所門禁甚嚴，逾月憂崩。穆拉德已立，羸甚，數躁怒，後益癲狂不支，米德哈特慮其事，又謀引穆拉德弟哈米德襲國主。八月，米德哈特偕羣臣定冊立哈米德，故廢穆拉德於禁中，俄而以聖質昏亂告國人，徙其幽徹拉安宮。新帝即位，米德哈特頗有力，恃功，建白多得用。米德哈特好英吉利憲政言，嚴斷吏治，屢為變更規畫，中外晏然，輿論莫不傾心，帝從米德哈特亦習立憲書，尊其術。當此時，帝因倚委米德哈特，召其組閣，十二月，復相。

## 晚年

初，米德哈特當國，居相位越四日乃疏請立憲，是月下詔置帝國議會，即行憲政。米德哈特專任裁決，務簡政刑，朝夕佐改革，亦以定策功益貴，由此權震海內，各國遣駐使每銜帝諸內事皆詭密，而稱米氏開明有相器也。憲政既成，則柄歸議會，軍國事皆付米德哈特及閣臣。

帝城府深，御極拱手不得專，陰不悅，雖憚避米德哈特威福，陽為禮遇，久稍忌之。米德哈特入首揆月餘，寵浸衰，會鄂俄釁啟，鄂圖曼軍輒為擊敗，至是臣民危恐，忿不平。帝挾前怨，愈歸咎米德哈特怫旨，以擅命立憲致外侮，米氏力爭自明，不聽。帝意亟乘隙窮治之，遂褫米德哈特官，詔流放海外，米氏黨踵罷逐，憲政悉廢。一八七七年二月，米德哈特徙走義大利，至明年，寄寓克里特島。是歲，英人謁見帝訟宥米德哈特冤狀，帝礙於列強，十一月，遂召米氏還京師，諭赦之，立出為敘利亞太守。

先是米德哈特奏請立憲置議會，大得英人稱美，遂力助米氏歸國，使復起，米氏亦與西洋相款結。及還，帝雖口未言，然心實不欲授米氏祿位，故怏怏甚，意微洩，佞倖因是希上指頗構陷，撓米氏勢。始，米德哈特蒞敘，政風平允，興學築路，頗薦阿拉伯父老任職，民為頌德於報館。至三年開缺，米德哈特揣知帝惡己，因不自安。是年，帝左右告米氏有變，指言其蓄備刺客謀不軌，奏誣以弒君，請鞫，與帝意合。五月，詔遣法曹收捕米氏繫獄，欲誅殺，為西人所救，帝於是偽昭示寬貸，許諾免米氏死，遽徙漢志，安置塔伊夫。帝方恚米德哈特，一八八三年，乃諷漢志總督使陰殺米氏，四月廿六日，遇害貶所，年六十。國內聞者唯唯屏息，皆懼帝，莫敢非難。後六十八年，土耳其政府追論米德哈特勳勞，遷其柩歸，總統拜亞爾示優恤，改葬米氏自由紀念碑側。

## 引據

分類:奧斯曼列傳
魏獻文帝

**[[北魏|魏]]獻文帝**諱**弘**，姓**拓跋氏**，文成帝長子也。

獻文初立，丞相乙渾反，文明太后密謀誅之。遂臨朝聽政，皇興初帝親政，取宋之淮北四州及豫州、東徐州、兗州、青州之地。在位六年，內禪於太子宏，自稱太上皇帝，又五年為太后鴆殺。謚號獻文，廟號顯祖。年號天安、皇興。

## 據
*〔北齊〕魏收著《魏書/卷六》
*〔唐〕李延壽著《北史/卷二》
韓安國

御史大夫**韓安國**者，梁成安人也，後徙睢陽。嘗受韓子、雜家説於騶田生所。事梁孝王爲中大夫。呉楚反時，孝王使安國及張羽爲將，捍呉兵於東界。張羽力戰，安國持重，以故呉不能過梁。呉楚已破，安國、張羽名由此顯。

梁孝王，景帝母弟，竇太后愛之，令得自請置相、二千石，出入遊戲，僭於天子。天子聞之，心弗善也。太后知帝不善，乃怒梁使者，弗見，案責王所爲。韓安國爲梁使，見大長公主而泣曰：「何梁王爲人子之孝，爲人臣之忠，太后曾弗省也？夫前日呉、楚、齊、趙七國反時，自關以東皆合從西鄕，惟梁最親爲艱難。梁王念太后、帝在中，而諸侯擾亂，一言泣數行下，跪送臣等六人，將兵擊卻呉楚，呉楚以故兵不敢西，而卒破亡，梁王之力也。今太后以小睗苛禮責望梁王。梁王父兄皆帝王，所見者大，故出稱蹕，入言警，車旗皆帝所賜也，即欲以侘鄙縣，驅馳國中，以夸諸侯，令天下盡知太后、帝愛之也。今梁使來，輒案責之。梁王恐，日夜涕泣思慕，不知所爲。何梁王之爲子孝，爲臣忠，而太后弗恤也？」大長公主具以告太后，太后喜曰：「爲言之帝。」言之，帝心乃解，而免冠謝太后曰：「兄弟不能相教，乃爲太后遺憂。」悉見梁使，厚賜之。其後梁王益親驩。太后、長公主更賜安國可直千餘金。名由此顯，結於漢。

其後安國坐法抵罪，蒙獄吏田甲辱安國。安國曰：「死灰獨不復然乎？」田甲曰：「然即溺之。」居無何，梁內史缺，漢使使者拜安國爲梁內史，起徒中爲二千石。田甲亡走。安國曰：「甲不就官，我滅而宗。」甲因肉袒謝。安國笑曰：「可溺矣！公等足與治乎？」卒善遇之。

梁內史之缺也，孝王新得齊人公孫詭，説之，欲請以爲內史。竇太后聞，乃詔王以安國爲內史。

公孫詭、羊勝説孝王求爲帝太子及益地事，恐漢大臣不聽，乃陰使人刺漢用事謀臣。及殺故呉相袁盎，景帝遂聞詭、勝等計畫，乃遣使捕詭、勝，必得。漢使十輩至梁，相以下舉國大索，月餘不得。內史安國聞詭、勝匿孝王所，安國入見王而泣曰：「主辱臣死。大王無良臣，故事紛紛至此。今詭、勝不得，請辭賜死。」王曰：「何至此？」安國泣數行下，曰：「大王自度於皇帝，孰與太上皇之與高皇帝及皇帝之與臨江王親？」孝王曰：「弗如也。」安國曰：「夫太上、臨江親父子之閒，然而高帝曰『提三尺劍取天下者朕也』，故太上皇終不得制事，居于櫟陽。臨江王，適長太子也，以一言過，廢王臨江；用宮垣事，卒自殺中尉府。何者？治天下終不以私亂公。語曰：『雖有親父，安知其不爲虎？雖有親兄，安知其不爲狼？』今大王列在諸侯，悅一邪臣浮説，犯上禁，橈明法。天子以太后故，不忍致法於王。太后日夜涕泣，幸大王自改，而大王終不覺寤。有如太后宮車即晏駕，大王尚誰攀乎？」語未卒，孝王泣數行下，謝安國曰：「吾今出詭、勝。」詭、勝自殺。漢使還報，梁事皆得釋，安國之力也。於是景帝、太后益重安國。孝王卒，共王即位，安國坐法失官，居家。

建元中，武安侯田蚡爲漢太尉，親貴用事，安國以五百金物遺蚡。蚡言安國太后，天子亦素聞其賢，即召以爲北地都尉，遷爲大司農。閩越、東越相攻，安國及大行王恢將。未至越，越殺其王降，漢兵亦罷。建元六年，武安侯爲丞相，安國爲御史大夫。

匈奴來請和親，天子下議。大行王恢，燕人也，數爲邊吏，習知胡事。議曰：「漢與匈奴和親，率不過數歳即復倍約。不如勿許，興兵擊之。」安國曰：「千里而戰，兵不獲利。今匈奴負戎馬之足，懷禽獸之心，遷徙鳥舉，難得而制也。得其地不足以爲廣，有其眾不足以爲彊，自上古不屬爲人。漢數千里爭利，則人馬罷，虜以全制其敝。且彊弩之極，矢不能穿魯縞；沖風之末，力不能漂鴻毛。非初不勁，末力衰也。擊之不便，不如和親。」群臣議者多附安國，於是上許和親。

其明年，則元光元年，鴈門馬邑豪聶翁壹因大行王恢言上曰：「匈奴初和親，親信邊，可誘以利。」陰使聶翁壹爲閒，亡入匈奴，謂單于曰：「吾能斬馬邑令丞吏，以城降，財物可盡得。」單于愛信之，以爲然，許聶翁壹。聶翁壹乃還，詐斬死罪囚，縣其頭馬邑城，示單于使者爲信。曰：「馬邑長吏已死，可急來。」於是單于穿塞將十餘萬騎，入武州塞。

當是時，漢伏兵車騎材官二十餘萬，匿馬邑旁谷中。衞尉李廣爲驍騎將軍，太仆公孫賀爲輕車將軍，大行王恢爲將屯將軍，太中大夫李息爲材官將軍。御史大夫韓安國爲護軍將軍，諸將皆屬護軍。約單于入馬邑而漢兵縱發。王恢、李息、李廣別從代主擊其輜重。於是單于入漢長城武州塞。未至馬邑百餘里，行掠鹵，徒見畜牧於野，不見一人。單于怪之，攻烽燧，得武州尉史。欲刺問尉史。尉史曰：「漢兵數十萬伏馬邑下。」單于顧謂左右曰：「幾爲漢所賣！」乃引兵還。出塞，曰：「吾得尉史，乃天也。」命尉史爲「天王」。塞下傳言單于已引去。漢兵追至塞，度弗及，即罷。王恢等兵三萬，聞單于不與漢合，度往擊輜重，必與單于精兵戰，漢兵勢必敗，則以便宜罷兵，皆無功。

天子怒王恢不出擊單于輜重，擅引兵罷也。恢曰：「始約虜入馬邑城，兵與單于接，而臣擊其輜重，可得利。今單于聞，不至而還，臣以三萬人眾不敵，禔取辱耳。臣固知還而斬，然得完陛下士三萬人。」於是下恢廷尉。廷尉當恢逗橈，當斬。恢私行千金丞相蚡。蚡不敢言上，而言於太后曰：「王恢首造馬邑事，今不成而誅恢，是爲匈奴報仇也。」上朝太后，太后以丞相言告上。上曰：「首爲馬邑事者，恢也，故發天下兵數十萬，從其言，爲此。且縱單于不可得，恢所部擊其輜重，猶頗可得，以慰士大夫心。今不誅恢，無以謝天下。」於是恢聞之，乃自殺。

安國爲人多大略，智足以當世取合，而出於忠厚焉。貪嗜於財。所推舉皆廉士，賢於己者也。於梁舉壺遂、臧固、郅他，皆天下名士，士亦以此稱慕之，唯天子以爲國器。安國爲御史大夫四歳餘，丞相田蚡死，安國行丞相事，奉引墮車蹇。天子議置相，欲用安國，使使視之，蹇甚，乃更以平棘侯薛澤爲丞相。安國病免數月，蹇愈，上復以安國爲中尉。歳餘，徙爲衞尉。

車騎將軍衞青擊匈奴，出上谷，破胡蘢城。將軍李廣爲匈奴所得，復失之；公孫敖大亡卒：皆當斬，贖爲庶人。明年，匈奴大入邊，殺遼西太守，及入鴈門，所殺略數千人。車騎將軍衞青擊之，出鴈門。衞尉安國爲材官將軍，屯於漁陽。安國捕生虜，言匈奴遠去。即上書言方田作時，請且罷軍屯。罷軍屯月餘，匈奴大入上谷、漁陽。安國壁乃有七百餘人，出與戰，不勝，復入壁。匈奴虜略千餘人及畜產而去。天子聞之，怒，使使責讓安國。徒安國益東，屯右北平。是時匈奴虜言當入東方。

安國始爲御史大夫及護軍，後稍斥疎，下遷；而新幸壯將軍衞青等有功，益貴。安國既疎遠，默默也；將屯又爲匈奴所欺，失亡多，甚自愧。幸得罷歸，乃益東徙屯，意忽忽不樂。數月，病歐血死。安國以元朔二年中卒。
## 據
*《史記》卷一百零八
分類:漢列傳
田蚡

**田蚡**，孝景王皇后同母弟也，生長陵。竇嬰已為大將軍，方盛，蚡為諸曹郎，未貴，往來侍酒嬰所，跪起如子姓。及孝景晚節，蚡益貴幸，為中大夫。辯有口，學盤盂諸書，王皇后賢之。

孝景崩，武帝初即位，蚡以舅封為武安侯，弟勝為周陽侯。

蚡新用事，卑下賓客，進名士家居者貴之，欲以傾諸將相。上所填撫，多蚡賓客計策。會丞相綰病免，上議置丞相、太尉。藉福說蚡曰：「魏其侯貴久矣，素天下士歸之。今將軍初興，未如，即上以將軍為相，必讓魏其。魏其為相，將軍必為太尉。太尉、相尊等耳，有讓賢名。」蚡乃微言太后風上，於是乃以嬰為丞相，蚡為太尉。藉福賀嬰，因弔曰：「君侯資性喜善疾惡，方今善人譽君侯，故至丞相；然惡人眾，亦且毀君侯。君侯能兼容，則幸久；不能，今以毀去矣。」嬰不聽。

嬰、蚡俱好儒術，推轂趙綰為御史大夫，王臧為郎中令。迎魯申公，欲設明堂，令列侯就國，除關，以禮為服制，以興太平。舉謫諸竇宗室無行者，除其屬藉。諸外家為列侯，列侯多尚公主，皆不欲就國，以故毀日至竇太后。太后好黃老言，而嬰、蚡、趙綰等務隆推儒術，貶道家言，是以竇太后滋不說。二年，御史大夫趙綰請毋奏事東宮。竇太后大怒，曰：「此欲復為新垣平邪！」乃罷逐趙綰、王臧，而免丞相嬰、太尉蚡，以柏至侯許昌為丞相，武彊侯莊青翟為御史大夫。嬰、蚡以侯家居。

蚡雖不任職，以王太后故親幸，數言事，多效，士吏趨勢利者皆去嬰而歸蚡。蚡日益橫。六年，竇太后崩，丞相昌、御史大夫青翟坐喪事不辦，免。上以蚡為丞相，大司農韓安國為御史大夫。天下士郡諸侯愈益附蚡。

蚡為人貌侵，生貴甚。又以為諸侯王多長，上初即位，富於春秋，蚡以肺附為相，非痛折節以禮屈之，天下不肅。當是時，丞相入奏事，語移日，所言皆聽。薦人或起家至二千石，權移主上。上乃曰：「君除吏盡未？吾亦欲除吏。」嘗請考工地益宅，上怒曰：「遂取武庫！」是後乃退。召客飲，坐其兄蓋侯北鄉，自坐東鄉，以為漢相尊，不可以兄故私橈。由此滋驕，治宅甲諸第，田園極膏腴，市買郡縣器物相屬於道。前堂羅鐘鼓，立曲旃；後房婦女以百數。諸奏珍物狗馬玩好，不可勝數。

而嬰失竇太后，益疏不用，無勢，諸公稍自引而怠怀，唯灌夫獨否。故嬰墨墨不得意，而厚遇夫也。
## 據
*《漢書》卷五十二
分類:漢列傳
主父偃

**主父偃**，漢齊國臨菑人也。學長短從橫術晚迺學易、春秋、百家之言。游齊諸子閒，諸儒生相與排儐，不容於齊。家貧，假貣無所得，北游燕、趙、中山，皆莫能厚，客甚困。以諸侯莫足游者，元光元年，迺入關見衛青。青數言上，上不省。資用乏，留乆，諸侯賔客多厭之，迺上書闕下。朝奏，暮召入見。所言九事，其八事爲律令，一事諫伐匈奴，曰：

:臣聞明主不惡切諫以博觀，忠臣不避重誅以直諫，是故事無遺策而功流萬世。今臣不敢隱忠避死，以效愚計，願陛下幸赦而少察之。

:《司馬法》曰：「國雖大，好戰必亡；天下雖平，忘戰必危。」天下旣平，天子大愷，春蒐秋獮，諸侯春振旅，秋治兵，所以不忘戰也。且怒者逆德也，兵者凶器也，爭者末節也。古之人君一怒必伏尸流血，故聖王重行之。夫務戰勝，窮武事，未有不悔者也。

:昔秦皇帝任戰勝之威，蠶食天下，并吞戰國，海內爲一，功齊三代。務勝不休，欲攻匈奴，李斯諫曰：「不可。夫匈奴無城郭之居，委積之守，遷徙鳥舉，難得而制。輕兵深入，糧食必絕；運粮以行，重不及事。得其地，不足以爲利；得其民，不可調而守也。勝必棄之，非民父母。靡敝中國，甘心匈奴，非完計也。」秦皇帝不聽，遂使蒙恬將兵而攻胡，卻地千里，以河爲境。地固澤鹵，不生五穀，然後發天下丁男以守北河。暴兵露師十有餘年，死者不可勝數，終不能踰河而北。是豈人衆之不足，兵革之不備哉？其勢不可也。又使天下飛芻輓粟，起於黃、腄、琅邪負海之郡，轉輸北河，率三十鍾而致一石。男子疾耕不足於糧餉，女子紡績不足於帷幕。百姓靡敝，孤寡老弱不能相養，道死者相望，蓋天下始叛也。

:及至高皇帝定天下，略地於邊，聞匈奴聚代谷之外而欲擊之。御史成諫曰：「不可。夫匈奴，獸聚而鳥散，從之如搏景，今以陛下盛德攻匈奴，臣竊危之。」高帝不聽，遂至代谷，果有平城之圍。高帝悔之，迺使劉敬往結和親，然後天下亡干戈之事。

:故兵法曰：「興師十萬，日費千金。」秦常積衆數十萬人，雖有覆軍殺將，係虜單于，適足以結怨深讎，不足以償天下之費。夫匈奴行盜侵𢿛，所以爲業，天性固然。上自虞夏殷周，固不程督，禽獸畜之，不比爲人。夫不上觀虞夏殷周之統，而下循近世之失，此臣之所以大恐，百姓所疾苦也。且夫兵乆則變生，事苦則慮易。使邊境之民靡敝愁苦，將吏相疑而外市，故尉佗、章邯得成其私，而秦政不行，權分二子，此得失之效也。故周書曰：「安危在出令，存亡在所用。」願陛下孰計之而加察焉。

是時，徐樂、嚴安亦俱上書言世務。書奏，上召見三人，謂曰：「公皆安在？何相見之晚也！」拜偃、樂、安皆爲郎中。偃數上疏言事，遷謁者，中郎，中大夫。歲中四遷。

偃說上曰：「古者諸侯地不過百里，彊弱之形易制。今諸侯或連城數十，地方千里，緩則驕奢易爲淫亂，急則阻其彊而合從以逆京師。今以法割削，則逆節萌起，前日朝錯是也。今諸侯子弟或十數，而適嗣代立，餘雖骨肉，無尺地之封，則仁孝之道不宣。願陛下令諸侯得推恩分子弟，以地侯之。彼人人喜得所願，上以德施，實分其國，必稍自銷弱矣。」於是上從其計。又說上曰：「茂陵初立，天下豪桀兼并之家，亂衆民，皆可徙茂陵，內實京師，外銷姦猾，此所謂不誅而害除。」上又從之。

尊立衞皇后及發燕王定國陰事，偃有功焉。大臣皆畏其口，賂遺累千金。或說偃曰：「大橫！」偃曰：「臣結髮游學四十餘年，身不得遂，親不以爲子，昆弟不收，賔客棄我，我阸日乆矣。丈夫生不五鼎食，死則五鼎亨耳！吾日暮，故倒行逆施之。」

偃盛言朔方地肥饒，外阻河，蒙恬城以逐匈奴，內省轉輸戍漕，廣中國，滅胡之本也。上覽其說，下公卿議，皆言不便。公孫弘曰：「秦時甞發三十萬衆築北河，終不可就，已而棄之。」朱買臣難詘弘，遂置朔方，本偃計也。

元朔中，偃言齊王內有淫失之行，上拜偃爲齊相。至齊，徧召昆弟賔客，散五百金予之，數曰：「始吾貧時，昆弟不我衣食，賔客不我內門，今吾相齊，諸君迎我或千里。吾與諸君絕矣，毋復入偃之門！」迺使人以王與姊姦事動王。王以爲終不得脫，恐效燕王論死，迺自殺。

偃始爲布衣時，甞游燕、趙，及其貴，發燕事。趙王恐其爲國患，欲上書言其陰事，爲居中，不敢發。及其爲齊相，出關，即使人上書，告偃受諸侯金，以故諸侯子多以得封者。及齊王以自殺聞，上大怒，以爲偃劫其王令自殺，迺徵下吏治。偃服受諸侯之金，實不劫齊王令自殺。上欲勿誅，公孫弘爭曰：「齊王自殺無後，國除爲郡，入漢，偃本首惡，非誅偃無以謝天下。」遂族偃。

偃方貴幸時，客以千數，及族死，無一人視，獨孔車收葬焉。上聞之，以車爲長者。
分類:漢列傳
成家

*公孫述所立之**[[成家 (公孫述)|成家]]**
***[[成家 (網驛)|成家]]**，網中刊載小說之處也
葉卡捷琳諾達爾

**葉卡捷琳諾達爾**者，今名曰**克拉斯諾達爾**，俄西南要邑，邊疆區首府。瀕庫班河右岸，距黑海百二十公里許。北高加索及南部聯邦區之樞紐也。

## 進學
*
乙巳美國休政

初，**[[美國]]**以帑藏支用之爭，議院與大統領意弗合，官府不得其費。遂以西元二〇二五年十月一日**休政**。久之，百司閉塞，庶務皆停。十一月十二日夜，大統領署議院所上權宜度支案於白宮。令行，官府乃復，群僚復其職。

## 據


分類:美國紀事
菲利波·屠拉蒂

**屠拉蒂** ，名**菲利波**，義大利人。西元一八五七年十一月廿六日，生於坎佐。屠拉蒂習法，年二十，卒業博洛尼亞大學。屠拉蒂為人倜儻，性豪邁，善屬文，博覽羣籍，素任奇氣。一八九六年六月，隸米蘭區，選國會眾議院，充議員。始，義人科斯塔、庫利斯喬夫之輩主盟社會黨，以屠拉蒂廣交工農父老，虛懷若谷，推心商榷，悉倚重屠拉蒂，至是中外言路爭與屠氏結，頻以籲改良忤權貴。及歐戰起，黨內意理爭方熾，屠拉蒂持局外中立，每抗聲反戰，同列墨索里尼交叱屠氏叛國。是時黨人多與屠拉蒂相附和，從之，竟除墨氏籍還，墨氏既負才無所用，謀復起，乃流連米蘭、拿坡里間，一意創置法西斯黨，並思竊柄。墨索里尼藉其黨力得再起，亦頗結右翼遊，時論籍甚，銳愈盛。一九二二年十月，墨索里尼號召法西斯黨北上趨羅馬，將奪國政，右翼潛為助。廿九日，法西斯入據羅馬，屠拉蒂與門生馬泰奧蒂及其同列檄法西斯罪，又欲援引自由、共產諸黨議員為同志，共倡護憲，社會黨中央弗聽而止。屠拉蒂知黨中央爭已久，見紀綱不振，沮甚，脫黨籍，乃囑馬泰奧蒂等結賢士，改社會黨別設「統一社會黨」，俄而薦馬氏掌庶務。墨索里尼銜惡之，既而驟專權，陰欲盡收諸黨異己者，遂害馬泰奧蒂，鞫屠拉蒂等訊治。一九二六年，屠拉蒂偕黨人帕里、羅塞利、佩爾蒂尼輩夜遁，依民間商賈走法蘭西，得免。越六年，屠拉蒂不豫，三月廿九日，卒巴黎，年七十四。法西斯之傾覆也，歸其柩，葬米蘭紀念墓園。屠氏為議員逾三十年，主於改良實踐，凡輿論自由、賑濟無產、簡肅刑獄、和平反戰之策，皆考正國體得失，窮邃究委，且有補於社會意理。屠拉蒂嘗撰《工人頌》《社會論》，其學術亦行於世。

## 考據

分類:義大利列傳
葛蘭西

**葛蘭西** ，名**安東尼奧**，義大利人。西元一八九一年一月廿三日，生於阿萊斯。

## 生平

葛蘭西幼家貧，生為佝僂，嗜學。父嘗為縣吏，坐事黜，葛蘭西舉家倚其母養之，繇是侍母孝。年二十，登都靈大學，日夕讀語言之奧，兼通群書。葛蘭西卒業，從社會黨歷練工人運動諸事，屠拉蒂、博爾迪加奇葛氏才，委辦《新秩序》週刊，乃引同志析馬克思學說精義。先是，義大利政局迭變，民間無餘貲輩浸傾慕社會主義，葛蘭西極論民主、自由、憲政學術，未嘗盡其利，而多為資本彌縫折衷，弊竇不可勝言，由是與社會黨人博爾迪加、陶里亞蒂、隆哥等脫籍去，謀創新黨。一九二一年初，義共立，葛蘭西久以工運積勞入選共產國際執行委員會，累充書記。

葛蘭西為人任俠，有志節，聞見當局事有不平，輒抗疏與爭，累歲不為脅所稍屈也。一九二四年，眾議院方改選，葛蘭西隸威尼斯區。四月，遂奔走南北募款，悉心規畫，偕其同列十九人咸與焉；五月，授眾議員。八月，因共產國際薦徵為義共總書記。葛蘭西善辯，窮文辭，邃於馬恩列寧諸書，擇其要旨教百姓，又舉各國左翼學理政藝，集會講演，招徠無產以議革命。尋創設《團結報》，直陳時政得失，尤曝政府黜陟淆亂狀，辭章剴切，權貴深憾之。是時法西斯崛起，墨索里尼專權，殺社會黨議員馬泰奧蒂，故致言路緘口，不附墨氏者次第避匿海外。時議院尚存，軍國事俱承墨索里尼意指，葛蘭西既感遽變，與屠拉蒂、人民黨加斯貝利等聯名不蒞院視事，思糾劾墨氏擅殺不法，迫去職。已而國主拒諫，人心不協，動議迺寢。一九二六年，事亟，輿論傳墨氏將恃權裁撤諸黨，並執異己以莫須有構陷之，或勸葛蘭西出洋避，竟不忍走。是歲，褫葛蘭西議席，十一月，下獄鞫訊，旋監禁。葛蘭西坐囚十一年終不得宥，其先有風疾，至是羸苦病益劇。四月廿七日，中風卒，年四十有六，葬羅馬。葛蘭西雖繫獄所，然奮筆著述，撰有獄中札記、書信三十巻及文化霸權論等。

## 考據

分類:義大利列傳
周佛海

**周佛海**，一名**福海**，湖南人。清光緒廿三年五月廿九日，生於沅陵。佛海少學於日本，讀鹿兒島學校造士館，嘗遊東瀛諸府縣，入京都大學隸經濟系。年廿三，佛海始求蘇維埃共產意理，馬列之說，無所不窺，乃留意國民革命時局。明年中共立，以旅日留學生代表與議於滬、嘉間，訂共產黨綱領及決議諸文。民國十三年，佛海因薦為國民黨中央宣傳部秘書，久之，漸自揣共產學說為惑世，繇是脫籍去。寧漢分立，東南清黨，佛海著以《苦學記》《扶桑笈影溯當年》《出赤都武漢記》痛自悔生平，陳攘共情狀，累數萬言。汪兆銘知佛海以屬文名於時，肆力訓政諸事，甚推重之。蔣中正亦嘉其才，累擢中央陸軍官校總教官、訓練總監部政訓處長、國民黨中央民眾訓練部長。會中日開釁，中正徵佛海為其侍從室副主任，除中宣部次長，旋署部長，內外政令撰述、曉諭多佛海所手擬也。是時兆銘將款日，而佛海與論時政久以中日親善為宗旨，輒召入對。佛海乃顧兆銘謂：「國聯式微，惟藉以道義助吾國，無濟於事矣。今主戰輩欲傾弱國之力禦外侮，是為毀民國也！吾思及此，惟務以媾和而不能弭戰端。」兆銘是其言，至是主和意益固。廿七年末，從兆銘及其婦陳氏等遽走河內，電告天下，請與日停戰議和，尋徙上海，謀自立。兆銘既都南京，置政府百司，廿九年，授佛海行政院副院長，歷財政部長、中政會秘書長、中儲行總裁、上海市長兼保安司令等。初，佛海附兆銘等，諧結日軍當局取貴位，為物議所訐，而佛海受之不辭。及日美戰事起，佛海漸察日本勢益蹙，思復用，知昔與軍統戴笠善，數遣使密至陪都厚結笠，求與之謀日軍。笠喜，相為引重，卅二年，進佛海薦於中正，中正見佛海居宰執，且兆銘諸政事多如佛海欲，寵遇稀與比，遂許來降。笠乃奉中正指，囑佛海陰伺兆銘、日軍機務以達陪都，佛海自是外托親日，屢通情報，沮兆銘僚屬尤力。逾二年，日本戰敗，遂致南京政府潰降，兆銘已先卒，佛海、陳氏輩相繼坐叛逆繫獄，鞫治。未幾，中正令悉膺懲諸兆銘支屬，佛海得死罪，駭甚，亟使家人持己反正事告言軍統，笠銳為救佛海，乃上書具言於中正，力解之，中正亦惜其才，繇是無意殺佛海焉。卅七年，國民政府論佛海反正歸順功，免死，尋定終身監禁，二月廿八日，瘐死南京獄，年五十。

## 家室
佛海前後納妻二，且多外婦，有二子三女。

## 考據

分類:中華民國列傳
檸檬烯

縮圖|檸檬烯|60px
**檸檬烯**者，或曰**檸烯**，俗者所言**檸檬油精**亦此之謂也。是乃環狀單萜烯，多見於柑橘果皮，中以檸檬油、檸蒿油、橙子油、佛手柑油、蒔蘿油為最。其氣亦異，依光性而別：左旋者，氣類檸檬；右旋者，氣類橘橙。若二者等量雜揉，則曰外消旋體，又名雙戊烯。
## 性
其不易於水相溶，易熔而難沸騰。其性溫，故可蒸餾而存性；其畏熱，故遇高溫而分解。

若逢濕氣，易見氧化，所生者醇、酮之族也。

究其微塵構造，分子存雙鍵，故化性活潑。遇他物易行加成之變，或還原以為烷。
## 用
古無是名，然民用其香久矣。今製為香精，以供燻沐；或作溶劑，能去膠漬、滌油垢、驅蟲蟻，工肆多賴之。
## 虞
嘑吸而入，侵鼻淩肺，玄鼠為試，可致癰疽。
## 據

分類:有機化學
亞歷山大·米勒蘭

**亞歷山大·米勒蘭** ，法蘭西人。西元一八五九年二月十日，誕巴黎。年廿三，成訟師，俄選巴黎市議員。一八八五年十二月，米勒蘭以塞納河區代表補議會，名附激進社會黨，授眾議員。後數年創辦小共和報，又置獨立社會黨聯合會，轉社會黨籍。一八九八年，米勒蘭大婚，娶勒芒女讓娜為正室，生二子曰讓、雅克，二女曰愛麗絲、瑪泰。明年因總理盧梭薦召入內閣，充商務部長，歷工業、郵電、公共工程、戰爭部長。一九二〇年初，晉總理，兼管外交部事。時和議立，協約各國商定章程停戰，米勒蘭乃總領與德國履約事，凡割地、索賠、駐兵萊茵，自是次第部署。九月，法國內將大選，推元首，米勒蘭與焉，尋代德夏內爾入官邸愛麗舍宮，嗣總統。逾四年，以倦勤乞休，議會許之，遂改隸參議院，舉參議員。一九三九年，法德構釁，法人輒為敵所敗，迫與德人議和，求降於貢皮厄內。未幾，法時局遽變，貝當視事，維希政府自此始。米勒蘭憂感國難，念法以泰西強邦而敗績，每不勝沮慟，告歸。逾三年，卒凡爾賽，年八十有四，葬巴黎帕西公墓。米勒蘭著有《改良社會主義》《國防論》二篇。

## 引據

分類:法蘭西第三共和國列傳
庾亮

**庾亮**字**元規**，明穆庾皇后之兄也。
## 清談名士
亮美姿容，善談論，性好老莊，風格峻整，動由禮節，閨門之內，不肅而成，時人或以為夏侯太初、陳長文之倫也。年十六，東海王越辟為掾，不就，隨父在會稽，嶷然自守。時人皆憚其方儼，莫敢造之。

晉元帝為鎮東時，聞其名，辟西曹掾。及引見，風情都雅，過於所望，甚器重之，由是聘亮妹為皇太子妃。亮固讓，不許。轉丞相參軍。預討華軼功，封都亭侯，轉參丞相軍事，掌書記。中興初，拜中書郎，領著作，侍講東宮。其所論釋，多見稱述。與溫嶠俱為太子布衣之好。時帝方任刑法，以《韓子》賜皇太子，亮諫以申韓刻薄傷化，不足留聖心，太子甚納焉。累遷給事中、黃門侍郎、散騎常侍。時王敦在蕪湖，帝使亮詣敦籌事。敦與亮談論，不覺改席而前，退而歎曰：「庾元規賢于裴顧遠矣！」因表為中領軍。

明帝即位，以為中書監，亮上書讓之疏奏，帝納其言而止。

王敦既有異志，內深忌亮，而外崇重之。亮憂懼，以疾去官。復代王導為中書監。及敦舉兵，加亮左衛將軍，與諸將距錢鳳。及沈充之走吳興也，又假亮節、都督東征諸軍事，追充。事平，以功封永昌縣開國公，賜絹五千四百匹，固讓不受，轉護軍將軍。
## 國舅顧命
及明帝疾篤，不欲見人，群臣無得進者。撫軍將軍、南頓王宗，右衛將軍虞胤等，素被親愛，與西陽王羕將有異謀。亮直入臥內見帝，流涕不自勝。既而正色陳羕與宗等謀廢大臣，規共輔政，社稷安否，將在今日，辭旨切至。帝深感悟，引亮升御座，遂與司徒王導受遺詔輔幼主。加亮給事中，徙中書令，庾太后臨朝，政事一決於亮。

先是王導輔政，以寬和得眾，亮任法裁物，頗以此失人心。又先帝遺詔褒進大臣，而陶侃、祖約不在其例，侃、約疑亮刪除遺詔，並流怨言。亮懼亂，於是出溫嶠為江州以廣聲援，修石頭以備之。會南頓王宗復謀廢執政，亮殺宗而廢宗兄羕。宗，帝室近屬，羕，國族元老，又先帝保傅，天下咸以亮翦削宗室。

琅邪人卞咸，宗之黨也，與宗俱誅。咸兄闡亡奔蘇峻，亮符峻送闡，而峻保匿之。峻又多納亡命，專用威刑，亮知峻必為禍亂，徵為大司農。舉朝謂之不可，平南將軍溫嶠亦累書止之，皆不納。峻遂與祖約俱舉兵反。溫嶠聞峻不受詔，便欲下衛京都，三吳又欲起義兵，亮並不聽，而報嶠書曰：「吾憂西陲過於曆陽，足下無過雷池一步也。」既而峻將韓晃寇宣城，亮遣距之，不能制，峻乘勝至於京都。詔假亮節、都督征討諸軍事，戰于建陽門外。軍未及陣，士眾棄甲而走。亮乘小船西奔，亂兵相剝掠，亮左右射敵，誤中柂工，應弦而倒，船上咸失色欲散。亮不動容，徐曰：「此手何可使著賊！」眾心乃安。

亮攜其三弟懌、條、翼南奔溫嶠，嶠素欽重亮，雖在奔敗，猶欲推為都統。亮固辭，乃與嶠推陶侃為盟主。侃至尋陽，既有憾於亮，議者咸謂侃欲誅執政以謝天下。亮甚懼，及見侃，引咎自責，風止可觀。侃不覺釋然，乃謂亮曰：「君侯修石頭以擬老子，今日反見求耶！」便談宴終日。亮啖薤，因留白。侃問曰：「安用此為？」亮云：「故可以種。」侃於是尤相稱歎云：「非惟風流，兼有為政之實。」

既至石頭，亮遣督護王彰討峻党張曜，反為所敗。亮送節傳以謝侃，侃答曰：「古人三敗，君侯始二。當今事急，不宜數耳。」又曰：「朝政多門，用生國禍。喪亂之來，豈獨由峻也！」亮時以二千人守白石壘，峻步兵萬餘，四面來攻，眾皆震懼。亮激厲將士，並殊死戰，峻軍乃退，追斬數百級。

峻平，帝幸溫嶠舟，亮得進見，稽顙鯁噎，詔群臣與亮俱升御坐。亮明日又泥首謝罪，乞骸骨，欲闔門投竄山海。帝遣尚書、侍中手詔慰喻：「此社稷之難，非舅之責也。」亮上疏畢，欲遁逃山海，自暨陽東出。詔有司錄奪舟船。亮乃求外鎮自效，出為持節、都督豫州揚州之江西宣城諸軍事、平西將軍、假節、豫州刺史，領宣城內史。亮遂受命，鎮蕪湖。

頃之，後將軍郭默據湓口以叛，亮表求親征，於是以本官加征討都督，率將軍路永、毛寶、趙胤、匡術、劉仕等步騎二萬，會太尉陶侃俱討破之。亮還蕪湖，不受爵賞。侃移書曰：「夫賞罰黜陟，國之大信，竊怪矯然，獨為君子。」亮曰：「元帥指捴，武臣效命，亮何功之有！」遂苦辭不受。進號鎮西將軍，又固讓。初，以誅王敦功，封永昌縣公。亮比陳讓，疏數十上，至是許之。陶侃薨，遷亮都督江、荊、豫、益、梁、雍六州諸軍事，領江、荊、豫三州刺史，進號征西將軍、開府儀同三司、假節。亮固讓開府，乃遷鎮武昌。
## 志大器狹
時王導輔政，主幼時艱，務存大綱，不拘細目，委任趙胤、賈甯等諸將，並不奉法，大臣患之。陶侃嘗欲起兵廢導，而郗鑒不從，乃止。至是，亮又欲率眾黜導，又以諮鑒，而鑒又不許。亮與鑒箋鑒又不許，故其事得息。

時趙主勒新死，亮有開復中原之謀，乃解豫州授輔國將軍毛寶，使與西陽太守樊峻精兵一萬，俱戍邾城。又以陶稱為南中郎將、江夏相，率部曲五千人入沔中。亮弟翼為南蠻校尉、南郡太守，鎮江陵。以武昌太守陳囂為輔國將軍、梁州刺史，趣子午。又遣偏軍伐蜀，至江陽，執偽荊州刺史李閎、巴郡太守黃植，送於京都。亮當率大眾十萬，據石城，為諸軍聲援，乃上疏曰：「蜀胡二寇凶虐滋甚，內相誅鋤，眾叛親離。蜀甚弱而胡尚強，並佃並守，修進取之備。襄陽北接宛許，南阻漢水，其險足固，其土足食。臣宜移鎮襄陽之石城下，並遣諸軍羅布江沔。比及數年，戎士習練，乘釁齊進，以臨河洛。大勢一舉，眾知存亡，開反善之路，宥逼協之罪，因天時，順人情，誅逋逆，雪大恥，實聖朝之所先務也。願陛下許其所陳，濟其此舉。淮泗壽陽所宜進據，臣輒簡練部分。乞槐棘參議，以定經略。」帝下其議。時王導與亮意同，郗鑒議以資用未備，不可大舉。亮又上疏，便欲遷鎮。會寇陷邾城，毛寶赴水而死。亮陳謝，自貶三等，行安西將軍。有詔復位。尋拜司空，餘官如故，固讓不拜。

亮自邾城陷沒，憂慨發疾。會王導薨，征亮為司徒、揚州刺史、錄尚書事，又固辭，帝許之。咸康六年薨，時年五十二。追贈太尉，諡曰「文康」，喪至，車駕親臨。及葬，又贈永昌公印綬。亮弟冰上疏曰：「臣謹詳先事，亦會聞臣亮對臣等之言，懇懇於斯事。是以屢自陳請，將迄十年。豈直好讓而不肅恭，顧曩時之釁近出宇下，加先帝神武，算略兼該，是以役不逾時，而凶強馘滅。計之以事，則功歸聖主，推之於運，則勝非人力。至如亮等，因聖略之弘，得效所職，事將何論！功將何賞！及後傷蹶，責逾先功，是以陛下優詔聽許。亮實思自效以報天德，何悟身潛聖世，微志長絕，存亡哀恨，痛貫心膂。願陛下發明詔，遂先恩，則臣亮死且不朽。」帝從之。亮將葬，何充會之，歎曰：「埋玉樹於土中，使人情何能已！」
## 出典

分類:晉列傳
胡廣

**胡廣**字**伯始**，南郡華容人。六世祖剛，漢平帝時，大司徒馬宮辟之。值王莽居攝，剛解其衣冠，縣府門而去，遂亡命交址，隱於屠肆之閒。後莽敗，乃歸鄉里。父貢，交址都尉。

## 出仕
廣少孤貧，親執家苦。長大，隨輩入郡為散吏。太守法雄之子真，從家來省其父。真頗知人，會歲終應舉求人材，因大會諸吏，真自於牖閒密占察之，乃指廣以白雄，遂察孝廉。既到京師，試以章奏，安帝以廣為第一。旬月拜尚書郎，五遷尚書僕射。

順帝欲立皇后，而貴人有寵者四人，莫知所建，議欲探籌，以神定選。廣與尚書郭虔、史敞上疏諫之帝從之，以梁貴人良家子，定立為皇后。

## 沉浮
時尚書令左雄議改察舉之制，限年四十以上，儒者試經學，文吏試章奏。廣復與敞、虔上書駁之，順帝不從。時陳留郡缺職，尚書史敞等薦廣。廣典機事十年，出為濟陰太守，以舉吏不實免。復為汝南太守，入拜大司農。

漢安元年，遷司徒。質帝暴崩，代李固為太尉，錄尚書事。以定策立桓帝，封育陽安樂鄉侯，以病遜位。又拜司空，告老致仕。尋以特進征拜太常，遷太尉，以日食免。復為太常，拜太尉。延熹二年，大將軍梁冀誅，廣與司徒韓演、司空孫朗坐黨比，皆減死一等，奪爵土，免為庶人。後拜太中大夫、太常。九年，復拜司徒。

## 苟安
靈帝立，與太傅陳蕃參錄尚書事，復封故國。以病自乞。會蕃被誅，代為太傅，總錄如故。時年已八十，而心力克壯。繼母在堂，朝夕瞻省，傍無幾杖，言不稱老。及母卒，居喪盡哀，率禮無愆。性溫柔謹素，常遜言恭色。達練事體，明解朝章。雖無謇直之風，屢有補闕之益。故京師諺曰：「萬事不理問伯始，天下中庸有胡公。」及共李固定策，大議不全，又與中常侍丁肅婚姻，以此譏毀於時。

廣自在公台三十餘年，歷事六帝，禮任甚優，每遜位辭病，及免退田裡，未嘗滿歲，輒復升進。凡一履司空，再作司徒，三登太尉，又為太傅。其所辟命，皆天下名士。與故吏陳蕃﹑李鹹並為三司。蕃等每朝會，輒稱疾避廣，時人榮之。熹平元年，薨，年八十二，謚「文恭」，拜家一人為郎中。六年，靈帝思感舊德，乃圖畫廣及太尉黃瓊於省內，詔議郎蔡邕為其頌雲。

## 出典

分類:漢列傳
信陽饑饉

西元一九五九年十月至明年四月，大饑，人相食，死者十一二。

## 歷
西元一九五七年，籲大躍進，詐欺之風遂盛，謂畝產萬斤稻者有之。外官詐奏穀數，或倍於實情。五九年，徵糧，循去年之額，計一千三百五十億斤。七月，斥於，上下皆畏，層層相逼。雖歉收，強徵如故，不惜酷刑。

八月，黨委書記還自，下傳東風。故吏不徵者治，民不捐者刑而毀其屋。是年饑饉，產糧二百一十億斤，芝圃估以四百五十億。

實產二十億，諸縣衙咸詐告，彙得七十二億。區衙官以爲三十億，見懲。卒區衙告行省以五十億，省令徵九億。威民以甲兵，竟徵十六億，至於種粒，又拘萬餘人。

秋，直徵糧於田壟。人皆謂豐年，萬戶無餘糧。嚴冬未屆，道有凍死骨。有醫，餓者求之，對曰食粥可愈，因是獲罪。故民諱言飢，浮腫者衆，飾以染疫，人死亦然。十月，公竈皆斷炊，餓殍暴於野。或棄嬰，拘父母。或私爨，破其釜。或殺牛，拘食牛者。人相食，拘食人者。人亡，設卒守道隘，截而拘亡者。或傳信，截信而拘書者。

時，倉廩豐實，存糧十一億斤，皆懼，莫敢賑也。惟初九月賑於，旋見幽。民莫劫倉，惟數人踞門外，時時呼曰：「乎！乎！救我矣！」或忽斃焉。

明年二月，事發。朝使使視之，問曰：「餓斃者有諸？」對曰：「多之。」又問：「幾何？」對曰：「不知也，或二十餘萬。」驚而回稟。朝查之，謂斃者百有五萬人。本八百有八萬人，死者十一二。
分類:中華人民共和國紀事
宏福苑大火

縮圖|災發初夕，廈宇盡燬，車光流爍，蕩然燈火
西元二〇二五年十一月廿六日，香港大埔**宏福苑災**。苑內樓宇凡八。火起於未時，風助火勢，延燒其七。事聞，火官急遣吏馳救。烈焰沖天，炳於晝夜，越三日乃熄。死者百六十有八，傷者七十有九，救火吏一人死之。

先是，特區既立，嘉禾大廈嘗有回祿之災，酷列第五級；至是災復起，慘酷亞之。若溯諸開埠，考其死傷之重，則次於永安倉，居港史第三。時人傷之，號曰「港殤」。

初，苑內方繕修，外覆竹架、蔽塵幕。其牖多以泡膠塞之，性極引火。火發之際，帷幕倏燃，瞬息燎原。有司異之，蓋外牆所張護網、防水幔諸物，遇火則飆舉狂延，非比尋常。後經勘驗，工中所用填戶之材，易於引火；而護網又不利防丙：致內外俱焚，不可遏抑。

事後，有司嚴旨糾劾。廉曹逮治十四人；警吏以誤殺、詐報警鐘諸罪，繫捕二十一人。火政亦依律檢勘違失。蓋工政不修，積弊成災，終致巨禍，悉移有司治罪。
## 註

## 據

分類:香港紀事
鴻蒙

**鴻蒙**，全稱「華為終端鴻蒙智能設備操作系統軟件」，乃分佈式操作系統也。華為自壬辰肇基，歷七載乃成其功，至己亥孟秋，始公之於世。

是法之妙，端在建置星布。能總括手機、電腦、平板電腦、電視、汽車與夫隨身佩戴之物，融會為一，號曰「超級終端」。用者操其一端，即可總御諸器；氣脈互通，如臂使指。又以百物形制萬殊，其系統之內核，亦能隨物賦形，施設從宜，不主故常。

考其沿革，自初創以迄四版三修，尚借徑於安卓公版，兼納鴻蒙本法。故於移動之設備，既可行鴻蒙嫡系之術，亦可容安卓之法，以此廣結善緣。

迨及「星河」之版，華為決意更張，盡棄林納斯與安卓公版之舊章。是版唯容鴻蒙之嫡系，不復原生而兼容安卓。然為便舊日行者，特設虛擬容器，若「卓易通」等，以為權宜，令舊術仍可運行於新樞之上。
## 營造法式
鴻蒙之制，層層相因，自下而上，凡分四重：
# 曰「內核層」，乃肇基之礎石；
# 曰「系統服務層」，承上啟下，調配群樞；
# 曰「框架層」，立規矩而定方圓；
# 曰「應用層」，百花齊放，各顯其能。
夫內核者，專司算力之調度、記憶之存儲、案牘之管理、網脈之聯絡，暨諸般外器之驅使。內核之設，非守一法，乃依器之洪纖而變通：

若夫腕錶及萬物互聯之微器，稟賦素薄，尤重節用，則配以輕內核，期其輕靈。

若夫手機、平板、算機等宏器，樞機寬廣，則並駕林納斯與鴻蒙微內核。復涵容公版安卓之法，以存舊制，利其兼容。

鴻蒙之精髓，首在乎「通」。特設「分佈軟總線」，能破形骸之藩籬，貫通諸器，鎔鑄為一「超級終端」。一端發軔，萬端響應，數據穿梭其間，如臂使指，共享無礙。

然脈絡既廣，慮有隙漏，乃設可信執行區以固之。凡涉機密案牘、私隱要務，悉納於此境以運籌，嚴防竊奪，俾使安穩無虞。
## 據
分類:科技
捷爾任斯基

**捷爾任斯基** ，名**費利克斯**，蘇聯人。西元一八七七年九月十一日，生於明斯克，波蘭部勳貴孫也。蘇維埃立，捷氏積官至俄共中央委員。是時蘇俄國內亂甚，列寧薦捷氏掌肅反委員會事，號曰契卡。捷氏為人剛戾，性險刻，入布爾什維克奉習共產說為己宗旨，銳意鞫治先朝官民，頻興大獄焉。

捷氏蒞事，又廣佈特務，偵緝逆謀，至是繫捕昔神職、貴族、商賈及教員輩下獄，拷掠多不得免。俄人死契卡獄者達數十萬有奇，諸反革命逆謀案狀，多出契卡手為之，中外憚其嚴法，迎合益謹。一九二一年，改國家政治保衛局主席，累遷內務、交通人民委員、最高國民經濟委員會主席等。一九二五年十二月，選候補蘇中央政治局委員，加中央執行委員會委員，威勢日赫，優遇不可勝紀，捷氏不為動，居常惟布衣麭水，苦節自足。逾年七月二十日，卒京師，年四十八，蘇共予祭葬。捷氏聘華沙女索菲婭為正室，一九一一年生有子揚傑爾吉尼。

## 考據

分類:蘇聯世家